qundao/data-zh-poetry huggingface dataset:
咏古四首·其四
作者：陈廷敬
朝代：清
体裁：古风

孟门虽崄巇，洪涛尚容楫。大行盘羊肠，辕车可冯式。君子贵自信，流俗乱珠砾。闻言识鬷明，听歌知宁戚。哲人领其微，而况目所击。
咏史四首 其一 舍人儿
作者：陈廷敬
朝代：清
体裁：五言绝句

七十好奇计，黄金生内疑。鸿门不见听，笑杀外黄儿。
咏史四首 其三 李少卿
作者：陈廷敬
朝代：清
体裁：五言绝句

少卿军数急，贰师何逡巡。腐刑下迁史，终为李夫人。
咏史四首 其二 历下军
作者：陈廷敬
朝代：清
体裁：五言绝句

野渡平原水，孤军历下城。田横方纵酒，郦生已就烹。
咏史四首 其四 苏子卿
作者：陈廷敬
朝代：清
体裁：五言绝句

雪中何所餐，野鼠劳供亿。流连青史编，一昔为不食。
咏怀简西陂先生
作者：陈廷敬
朝代：清
体裁：五言律诗

一月不相见，三春有所思。残花遮径浅，孤鸟托枝迟。物望如公在，生涯敢自私。祗应垂老意，摅写向西陂。
咏怀赠田兼三京兆
作者：陈廷敬
朝代：清
体裁：七言律诗

痛饮狂歌老郑□，诸公衮衮日朝天。几人报国文章在，吾党匡时奏草传。西掖深花春漏转，南台列柏夕乌还。平生最爱张京兆，儒雅能如广汉贤。
咏汉事六首·其一
作者：陈廷敬
朝代：清
体裁：古风

汉高续秦虐，开国乏远猷。作伪导其下，云梦胡为游。既贵忘急难，畏恶如敌雠。妇言惟是用，功勋滋愆尤。嗟哉青衣路，已去不复忧。道逢吕后来，泣涕翻见收。牝鸡伏猛士，羞中钟室谋。惜无周身智，辟谷从留侯。
咏汉事六首·其三
作者：陈廷敬
朝代：清
体裁：古风

项王起陇亩，意已无强秦。矫矫名将家，所敌必万人。大战钜鹿下，诸侯莫敢前。事定从壁上，䣛行趋辕门。伟哉戏西会，制命杯酒间。项王东向坐，沛公独骑奔。如何去咸阳，宫室皆烧燔。亚夫无一语，韩生空杀身。伊昔割鸿沟，天下约均分。太公脱高俎，吕后辞下陈。汉王欲罢归，子房劝进军。楚歌四面起，往事真酸辛。至今下相祠，黯淡荒荆榛。虞兮色彫落，帷帐凝流尘。坐傍伏乌骓，猛气惨不伸。英雄递成败，怀古一沾巾。
咏汉事六首·其二
作者：陈廷敬
朝代：清
体裁：古风

沛公破咸阳，仗剑入秦宫。美人充帷帐，珍宝如山崇。一朝意已得，遑复恤其终。兴亡在转瞬，虎视眈重瞳。自非樊将军，祸乱如影从。宁待鸿门会，脱身刀俎中。哙也起屠狗，所见真豪雄。儒冠故可溺，龌龊多凡庸。
咏汉事六首·其五
作者：陈廷敬
朝代：清
体裁：古风

汉文恭俭主，止辇事最传。亦复事羽猎，不敢盘游田。万乘登虎圈，嗥啸罗满前。山禽与原兽，名数方纷然。顾问上林尉，十问十不言。苍黄左右视，啬夫代尉宣。口对如响应，帝曰此吏贤。释之汝受诏，特拜啬夫官。逡巡不肯拜，谓佞奚取焉。上言周张辈，下言秦汉间。纳谏诚可贵，听言古所难。谒者论啬夫，啬夫罢超迁。绛灌短贾生，贾生亦弃捐。
咏汉事六首·其六
作者：陈廷敬
朝代：清
体裁：古风

田横能得士，高义陵千秋。横来大者王，横来小者侯。慷慨五百人，不与韩彭俦。富贵苟不乐，沈殒遂所求。至今沧海上，天风激清流。
咏汉事六首·其四
作者：陈廷敬
朝代：清
体裁：古风

安刘必绛勃，平智足交驩。王陵虽少戆，大义折其端。知人诚匪易，处妇良独难。娥姁牝司晨，禄产虎而冠。自非朱虚侯，非种除方艰。辟阳游卧内，人彘栖厕间。骨肉亦何辜，酖饮裂胃肝。吕公奇此女，与之遗祸患。
哭吴元朗
作者：陈廷敬
朝代：清
体裁：五言律诗

春水吴天路，迢迢半为君。客行失东道，老泪满南云。漂泊真由命，穷通岂论文。凄凉千古恨，流恸大江濆。
哭张干臣学士三十六韵
作者：陈廷敬
朝代：清
体裁：五言排律

友朋既零落，贤哲几凋伤。习俗交垂丧，清流独奋扬。斯人高位置，吾道岂摧藏。泗水三千士，尼山数仞墙。颜瓢堪陋巷，由瑟己升堂。经阁初刊缪，名山续补亡。霸图羞管乐，儒略慕轩唐。夙昔延英殿，追游供奉行。衣冠存正色，星宿丽寒芒。步缓晨趋佩，归迟晚袖香。苦心随豹尾，失涕近龙床。奏对封章切，言词面诤长。讲筵多献替，词馆自辉光。燀赫雷霆下，昭回日月傍。薄游辞宛洛，厚谴得江乡。帝念深依眷，天心顿激昂。再三中旨召，敦迫舍人装。纵斧千寻干，洪垆百鍊钢。孱羸看吐舌，疾病见刚肠。燕寝须眉在，春镫骨肉凉。盖棺犹布被，易箦只空囊。尚冀收遗草，临危绝谏章。治安难画策，存殁易沾裳。铜马三军惫，金戈万户疮。鼓鼙思大将，肺腑托天王。富贵恩宜报，艰难志敢忘。寒蝉咽危露，鸣凤集高冈。天路嗟颠折，泉台恨渺茫。孤儿将旅榇，十口寄边疆。黯黮初扃户，凄清旧直房。此行歌薤露，何地哭悲杨。素幕逢寒食，归舟傍战场。关山尘漠漠，江汉路苍苍。宿草樵苏乱，新阡燧火荒。大名身寂寞，流恸泪沧浪。哀挽交期罢，千秋有范张。
喜晤张肃昭侍御
作者：陈廷敬
朝代：清
体裁：七言律诗

南台回首共簪缨，忝窃铜街避路行。对仗蚤知明主意，回天因识直臣名。归来肝胆输流辈，别后须眉见老成。今夜府中人似昔，晓乌啼彻旧离情。
喜湘北至同直实录馆
作者：陈廷敬
朝代：清
体裁：七言律诗

国史重徵李邺侯，相逢追忆昔年游。花边左掖同骑马，雪里东华共倚楼。岁月孝陵书一卷，烟波江上梦三秋。何时副就蕉园稿，玉敕牙签次第收。
喜雨
作者：陈廷敬
朝代：清
体裁：古风

久旱气始润，五月生新凉。雾宿林景碧，雨过斜照黄。未知黍豆色，已觉花药香。京城百万家，粮艘仰四方。小人习狱市，朝宁忧农桑。昨者下诏书，切责在官常。委职操文墨，忼慨中徬徨。高云闭赤日，太白昼遁藏。今当见开霁，青空绝纤芒。理数相感召，天心为低昂。乃知帝好生，此身逢时康。
嘉禾道中三月晦日作三首·其一
作者：陈廷敬
朝代：清
体裁：七言绝句

行尽吴洲望越峰，竹枝桑叶晚烟重。送春此处辞人去，来岁春归何处逢。
嘉禾道中三月晦日作三首·其三
作者：陈廷敬
朝代：清
体裁：七言绝句

客舍桑乾已白头，故乡迢递在并州。吴山越水三千里，归梦时时过蓟楼。
嘉禾道中三月晦日作三首·其二
作者：陈廷敬
朝代：清
体裁：七言绝句

望里平芜水碧湾，嵯峨心在两峰间。故园此日春归路，东去千山与万山。
四月三十日龙见于金山
作者：陈廷敬
朝代：清
体裁：古风

余月月夕明欲苏，金山传漏方午馀。微波吹江江水舒，灵风歘吸云四铺。苍龙挟雨光有无，浓霭画出一缕粗。自南亘北横天枢，度之十丈长自逾。圆径数尺不可摹，白云周遭中模糊。我未见龙诚有诸，同时见者皆呀吁。指点似有鳞爪俱，倚空流盼争斯须。傥恍自北而南趋，敛形就小尾不逋。摇曳撇簸重云肤，天晴日晶景气殊。吾闻龙者德之符，感应和气游沼湖。自从羲皇河出图，荣光休至当有虞。舜东巡狩龙当涂，五彩负卷留舜车。尔后寂寥栖八虚，无圣则隐见不渝。汉皇有道来不诬，及其矫伪分龙猪。吾君圣德同古初，神灵表瑞盈亨衢。作歌纪祥徵策书，尘埃载笔愧雅儒。
四月三日出城送客因以自喻
作者：陈廷敬
朝代：清
体裁：七言律诗

戴笠乘车有旧盟，相逢相送廿年情。踏残草色路长在，折断柳条人未行。旅兴不随春日尽，野心还傍夏云生。玉瓶沽酒旗亭醉，古寺斜阳卧似酲。
四月二十三日归舟渡江题杜梅梁先生遗像·其一
作者：陈廷敬
朝代：清
体裁：五言律诗

九峰望不极，千里向河关。吴楚江边岸，人天海上山。迷津行渐远，往路梦能还。夫子清都客，相思尘世间。
四月二十三日归舟渡江题杜梅梁先生遗像·其二
作者：陈廷敬
朝代：清
体裁：五言律诗

勋业云台像，风期天上人。文昌高帝座，香案俨儒臣。忠孝传金箓，精诚达紫宸。南泠清绝水，一酌荐江蘋。
四月二日召赴畅春园赐食瑞景轩泛舟于苑中恭纪二首·其一
作者：陈廷敬
朝代：清
体裁：七言律诗

凤掖风微漏点沉，雀罗门掩一春心。三年重续金闺梦，半夜惊传玉殿音。覆餗易忧筋力缓，当筵惟感岁时深。名花绕坐搔霜鬓，何限天香上盍簪。
四月二日召赴畅春园赐食瑞景轩泛舟于苑中恭纪二首·其二
作者：陈廷敬
朝代：清
体裁：七言律诗

银汉蓬池水接连，太清宫殿渺云烟。不因侍帝来天上，几见随槎到日边。宝笈图书编舜历，金瓯歌纪颂尧年。祇应尽却浮尘念，检点仙官未了缘。
四月初七日病假杜门忽已半月偶遇南使写怀寄访濂
作者：陈廷敬
朝代：清
体裁：七言律诗

萧萧白发不胜冠，拄笏西山日日看。又落墙花知客久，未归江雁觉春寒。忘机书向忙中展，好懒琴从静处弹。相见故人传一语，只今卧病在长安。
四月十一日梦中吴四默岩语金丹事因口占赠吴觉而记之
作者：陈廷敬
朝代：清
体裁：七言绝句

桑叶桃花几度春，海山归路渺难真。凭君细嘱长生诀，火宅何须久住身。
四月十三日昧爽梦屠芝岩给谏言顷孝感熊公诵子诗因为余复诵之觉而忘后二句续成之
作者：陈廷敬
朝代：清
体裁：七言律诗

步屧中林逢数子，雕阑杰阁倚晴晖。长河直转三千里，庭树常留五百围。老气诸曹犹劲敌，雄心杯酒未忘机。梦回古壁曾题句，风雨冥濛隔翠微。
因安溪先生寄梅定九处士
作者：陈廷敬
朝代：清
体裁：古风

待漏院中清昼长，安溪阁老来平章。公所荐士不可数，宛陵处士尤芬芳。梅君好古怀轩唐，胸罗七曜包八荒。御舟三日三召对，悬河东注河伯忙。老笨多时语屡误，闻此不觉神扬扬。又闻日坐玉座傍，龙笺捧出星日光。贾生一见便前席，刘洎何劳登帝床。丈夫遭遇有如此，稽古之荣世莫比。白衣宣至白衣还，他年正可书青史。昔我与君俱壮年，交亲气概回云天。职在论思不能荐，忽忽白首空徒然。耆旧飘零万事毕，新知记一不识十。如君几人王佐才，圣朝优老令归来。我今时节已晚暮，江湖魏阙心悠哉。人生会面难再得，短歌长吟泪填臆。若附音书寄李公，为道良时须努力。
园柳送南归客
作者：陈廷敬
朝代：清
体裁：七言绝句

园柳凄迷恋落晖，不成攀折送人归。晓风何处栖枝鸟，正是江南雁北飞。
固镇遇荀少却别
作者：陈廷敬
朝代：清
体裁：七言绝句

野店斜晖惨客颜，我行君宿送君还。别离亦复寻常事，无那相逢逆旅间。
圆通院有赠
作者：陈廷敬
朝代：清
体裁：七言律诗

缥缈红楼原上村，西来飞锡驻前轩。桥回流水供侵案，木落清风为扫门。按剑恐因惊白璧，系珠今已照黄昏。百年耆宿三生旧，初地新从万事论。
土桥待闸行五闸矣
作者：陈廷敬
朝代：清
体裁：七言律诗

五闸行来物候新，日高浪捲岸无尘。似将池沼萦回势，留得烟云浩荡春。鸡犬村边劝农吏，渔商波上太平民。昨宵亲见天颜喜，画舫丁东玉漏频。
土桥柳
作者：陈廷敬
朝代：清
体裁：七言绝句

柳未全凋叶半新，土桥风暖拂行尘。边关景物今如此，回首家园十月春。
圣德万寿诗·其一
作者：陈廷敬
朝代：清
体裁：七言律诗

泰符运启帝图昌，还识流虹绕电祥。凤历纪元天并永，龙飞当午日初长。仙桃结子春三月，御柳垂条岁万行。正是艳阳逢圣节，红云高捧玉垆香。
圣德万寿诗·其七
作者：陈廷敬
朝代：清
体裁：七言律诗

神威征伐久旋师，灌燧销烽正此时。一自三回临朔漠，遂令万祀靖边陲。玉鞭昼举灵泉出，金甲宵明御寝迟。北斗天南回望处，于今中外尽雍熙。
圣德万寿诗·其三
作者：陈廷敬
朝代：清
体裁：七言律诗

圣质天齐凝宝命，神霄地迥照人寰。山河环拱罘罳上，日月高临藻火间。八表驩声歌帝则，万年春色驻龙颜。黄图开拓要荒外，柔远何须闭玉关。
圣德万寿诗·其九
作者：陈廷敬
朝代：清
体裁：七言律诗

耕织新诗出上阑，情殷稼穑咏艰难。恩添瀛海波澜阔，人到中天岁月宽。绣壤风轻飞玉燕，瑶池水暖浴青鸾。吴绡并写来王会，若木流沙总奠安。
圣德万寿诗·其二
作者：陈廷敬
朝代：清
体裁：七言律诗

日暖花朝紫禁林，风回青锁漏沉沉。万几宵旰三天事，四海升平五夜心。雨露恩流金阙外，桑麻春长玉阶阴。亿年齐上无疆祝，总为忧勤�载深。
圣德万寿诗·其五
作者：陈廷敬
朝代：清
体裁：七言律诗

丹地金铺淑景新，绮疏明净对花茵。九重清晏心无事，万卷诗书笔有神。璀璨宸章悬斗极，龙鸾圣藻丽星辰。六文八法流传盛，光被谁能比一人。
圣德万寿诗·其八
作者：陈廷敬
朝代：清
体裁：七言律诗

节俭皇家迈昔王，圣心原为恤农桑。止须制用供天府，直使流膏遍下方。叠见金钱蠲百万，还思玉粒自仓箱。阳和到处人欢乐，春日春随日正长。
圣德万寿诗·其六
作者：陈廷敬
朝代：清
体裁：七言律诗

龙文五色护瑶笺，拜赐恩华自日边。开处春风弥宇宙，捧来瑞气出山川。香含月树枝枝秀，朗照骊珠颗颗圆。琬琰恭模垂宝榻，惟南同寿永留传。
圣德万寿诗·其十
作者：陈廷敬
朝代：清
体裁：七言律诗

黼座慈云下碧空，普天人在太和中。祥刑德与唐虞并，育物心将造化同。丹凤九重衔赦草，金鸡一夕报春风。遐荒尽是康衢地，处处讴歌达帝聪。
圣德万寿诗·其十一
作者：陈廷敬
朝代：清
体裁：七言律诗

荷锄倚杖野农情，每听音车为省耕。瑞日早迎仙跸上，彩云时傍翠旂生。华封人进三多祝，嵩岭神传万岁声。江北江南长望幸，五年今得见巡行。
圣德万寿诗·其十二
作者：陈廷敬
朝代：清
体裁：七言律诗

虞廷威凤喜来仪，麟趾文祥福履绥。旷代光荣逾镐饮，万年祝颂叶豳诗。春云瑞雪迎三正，甘雨和风顺四时。仰荷栽培同寸草，恩深湛露近彤墀。
圣德万寿诗·其四
作者：陈廷敬
朝代：清
体裁：七言律诗

讲席经函列御筵，渊源尽阐鲁庭传。文成伟论高谟典，诗就新篇达性天。载咏光华同舜旦，深明历象定尧年。仰观俯察鸢鱼妙，道契羲皇一画前。
圣恩叠被复蒙赐金恭纪
作者：陈廷敬
朝代：清
体裁：七言律诗

香罗蛱蝶锦麒麟，饱食天厨尽上珍。节俭皇朝多厚禄，寒微家世不长贫。一时更拜千金赐，四海还同万户春。行向禹疆南北路，蠲租处处乐尧民。
圣武雅三篇 其一 惟天
作者：陈廷敬
朝代：清
体裁：四言诗

惟天惟帝，惟帝乃天。尽天所覆，我徼我边。何彼逆鷔，为我人患。帝自伐之，往取其残。众曰至尊，毋劳万乘。我师武臣，孰不恭命。帝曰吁哉，自昔吊民。如水斯溺，如火斯焚。帝谓卿士，朕必亲往。彼恶贯盈，煽虐滋广。�其腹心，离其支党。安我荒服，除彼狙犷。诹春吉日，是类是宜。圣谟先定，协于神祇。既攻我车，既秣我马。峙我糇粮，于塞之下。六龙遄飞，关云四开。师行如山，如霆如雷。蠲租已赋，民有庆哉。属国欢呀，天子自来。茫茫荒碛，伐薪孔遐。湿烟不爨，万灶以哗。我军之行，晴空洋洋。雨师避道，宜旸而旸。帝减尚食，哺我士饥。饮我士渴，朝斯暮斯。野旷无水，何以为糜。玉鞭所指，灵泉瀰瀰。无人之乡，绝辔之野。五日穷追，贼众解瓦。彼狂何知，窜徙颠魄。不谓帝来，初犹笑哑。寇昏以惊，闻帝自将。兽穷突奔，心胆堕丧。军扼于途，大歼巨创。瀚海尘扬，天山簸荡。筑颅于丘，波血于河。九州百蛮，为鉴孔多。燕然之山，苍崖嵯峨。伐石纪功，万载不磨。都人黄耇，扶携来迎。铙吹所歌，告武之成。桑麻在郊，民熙以耕。戎衣一著，四海永清。
圣武雅三篇 其三 武成
作者：陈廷敬
朝代：清
体裁：四言诗

武成自初，三援天戈。惟皇之命，神人以和。长彼蟊螟，奈此嘉禾。既化其类，胥颠其窠。载祓载严，式张我武。云旂飘翩，日绕熊虎。风飙烈烈，扬于金鼓。弧矢朱弓，不殊干羽。皇眷西土，我理我疆。于关于塞，于边之墙。于陇于亩，于河之阳。下民何幸，近天子光。皇抚吾民，以覆以载。是幸是临，恩逾汪濊。帝来人欢，帝行人思。六师所过，言锡我釐。帝行天中，如日正车。咨遣两师，以翼漠沙。尅日并进，毋谓远遐。角之掎之，天威所加。爰陟爰止，狼居胥山。四顾藩部，于川于原。皆我在宥，矜兹弹丸。如毒斯螫，如爪斯搴。彼枭日蹙，孤雏栖栖。我禽狝之，槛致于畿。人之无良，不保妻子。惟汝之为，求祸自尔。我师日进，言迫其巢。卵倾翼折，枭困以嗥。腊斯焚斯，不复远跳。乃如之贼，为戒兹昭。戮尸于军，传首于边。变容慄股，孰敢不虔。皇赫斯怒，远人所观。如带如砺，如石之磐。载驰载旋，言归凯乐。于以庆成，于郊于庙。载沛德音，四方是告。帝开明堂，万邦毕照。惟天同符，以清以宁。自此无事，泰阶永平。惟帝之功，与天无极。斯岁斯年，于万于亿。
圣武雅三篇 其二 皇矣
作者：陈廷敬
朝代：清
体裁：四言诗

皇矣圣功，边氓孔安。惟帝念兹，冀即于完。自我来归，由暑讫寒。旅师在野，雨雪其漫。天初生人，岂择莠良。帝德好生，并包八荒。从化者存，不龚者亡。汝尚能来，无或汝戕。汝家糜矣，汝徒嫠矣。羁孤单栖，云何嬉矣。汝尚能来，食之衣之。天无不帱，天无不持。怙终者诛，国有明纪。彼顽不悛，盗我储峙。师进逐之，原野万里。皆我职方，何奔何止。皇命于廷，是砺是攻。拔本塞乱，惟义之中。朕不亲往，边人㷀㷀。我怙我恃，岂惮征行。朔风萧萧，捲我旆旓。翠华载临，俨涉我郊。藩落老稚，箪壶以劳。帝来抚我，于险于遥。或拥周道，或控马首。帝颜霁温，下拊以手。如燠如春，恩语勤厚。坐使来前，薄飨其有。言幸师营，言迫贼垒。烜赫天声，贼党破徙。其降如归，其趋如市。来者既多，惟恐后至。帝待降人，曰彼大辜。汝则何罪，罹彼毒荼。致汝于锋，致汝于屠。其来汝拔，爰止爰居。帝谓降人，我黎我赤。草枯于原，冰坚于碛。蔼蔼阳和，于疆于陌。尽降其人，大丑斯获。我士我旅，岁其云迁。帝念我人，言归言旋。凯声载路，士女阗阗。帝威帝德，振古无前。
圣驾展礼明太祖孝陵恭纪
作者：陈廷敬
朝代：清
体裁：五言排律

皇情思往代，旷典逮前王。封树生春色，山川贲宠光。云霞扶御辇，日月拥垂裳。展礼如禋祀，敷词每肃将。臣工纷感动，士卒亦徬徨。一念同天大，千龄应运昌。历观前史遍，孰与圣恩长。纪载无双笔，讴歌自万方。恭陪逢喜起，伏谒在班行。拟进封人祝，还赓天保章。
圮桥
作者：陈廷敬
朝代：清
体裁：五言律诗

自偕黄石老，不共赤松游。五世韩陵土，千秋博浪流。功名是伊吕，人代异商周。淼淼圮桥水，斜阳去未休。
城下夜行忆樊溪
作者：陈廷敬
朝代：清
体裁：七言绝句

秋近高楼玉漏清，金笳吹月送残更。马蹄梦续关山路，犹听泠泠涧水声。
城南即目
作者：陈廷敬
朝代：清
体裁：五言律诗

莫作近前嗔，行游野水滨。委心随万物，留眼送残春。眠柳如人懒，孤鸿似客贫。晚花一含笑，多恐对伤神。
城南宴归赠寿平
作者：陈廷敬
朝代：清
体裁：五言律诗

羁旅平生意，相逢蓟北门。不知黄金馆，但见素山原。归路野花落，到家栖鸟喧。所思燕赵士，怀古尚堪论。
城南张氏园
作者：陈廷敬
朝代：清
体裁：七言律诗

春明烟景曲尘遮，常记名园野水涯。岁月渐垂朱户柳，光阴閒映粉墙花。流莺旧至曾相识，旅燕新来是别家。惟有酒帘垆畔月，东风依约玉钩斜。
城南张氏园宴集
作者：陈廷敬
朝代：清
体裁：七言律诗

藤杖芒鞋踏浅沙，行穿荦确路横斜。绿杨才放初晴色，红杏犹禁半坼花。坐久云深迷野鹤，酒阑风起乱昏鸦。山公酩酊归来晚，不省儿童拍手哗。
城南张氏园置酒招向云泽廖樾阡于千英同游命豫朋同作三首·其一
作者：陈廷敬
朝代：清
体裁：五言律诗

宛洛花边骑，新丰市外尘。池台三亩并，竹树两家邻。从客迷花径，教儿近酒人。暮鸦终古在，撩乱女墙春。
城南张氏园置酒招向云泽廖樾阡于千英同游命豫朋同作三首·其三
作者：陈廷敬
朝代：清
体裁：五言律诗

张园绝胜处，一半比邻间。苔引春楼堞，篱分旧竹关。墙花归鸟乱，池柳夕阳閒。不识庐山意，多因在此山。
城南张氏园置酒招向云泽廖樾阡于千英同游命豫朋同作三首·其二
作者：陈廷敬
朝代：清
体裁：五言律诗

旧是笙歌地，投壶唤客游。欹桃临涧道，垂柳拂谯楼。落日昭王馆，春风易水流。年年芳草路，祗为判花愁。
城南忆旧游简杨侍郎及茂才郎君
作者：陈廷敬
朝代：清
体裁：七言律诗

软红走马夹城傍，下直深林坐夕阳。山色溪光犹在眼，松风花影最难忘。词场宾客思公子，寺阁登临忆侍郎。待漏朝来趋左阙，南宫秋点夜深长。
城南水榭怀施愚山
作者：陈廷敬
朝代：清
体裁：五言律诗

渼陂连紫阁，鸟影度秋屏。远望知岩壑，高居接渺冥。湖光分裂帛，山色拥来青。花落题名处，相思在敬亭。
城南见山桃花
作者：陈廷敬
朝代：清
体裁：七言绝句

黄尘风里帽檐斜，桑柘稀疏柳半遮。千叶不须销恨种，小桃已放破愁花。
城南黑龙潭寺西楼对酒歌
作者：陈廷敬
朝代：清
体裁：古风

春残龙尾横斜道，羸骖退食随年少。文书丛里过东风，欲写幽怀何处好。天晴古陂南城南，城阴水碧金沙潭。是日宿雨林景澹，微波流影青于蓝。寺前野亭向冥寞，狂飙吹尘暗寥廓。杂花红蕊寒且禁，幸不逢花怅零落。亭中袅窕西楼开，远烟空翠山光来。渼陂波涛琉璃色，汉江春酒葡萄醅。直须对此衔金杯，搥琴击筑心徒哀。苍茫万事渺如昨，几度落日轩辕台。凤兮栖栖不得意，东山绣斧流言忌。古来贤圣亦复尔，醉舞高歌吾老矣。回头笑谢新少年，有才无命古所怜。
城南黑龙潭寺西楼对酒歌
作者：陈廷敬
朝代：清

春残龙尾横斜道，羸骖退食随年少。文书丛里过东风，欲写幽怀何处好。天晴古陂南城南，城阴水碧金沙潭。是日宿雨林景澹，微波流影青于蓝。寺前野亭向冥寞，狂飙吹尘暗廖廓。杂花红蕊寒且禁，幸不逢花怅零落。亭中袅窕西楼开，远烟空翠山光来。渼陂波涛琉璃色，汉江春酒蒲桃醅。直须对此衔金杯，捶琴击筑心徒哀。苍茫万事渺如昨，几度落日轩辕台。凤兮栖栖不得意，东山绣斧流言忌。古来贤圣亦复尔，醉舞高歌吾老矣。回头笑谢新少年，一生羞为时人怜。
城西亭送沈绎堂翰林归华亭
作者：陈廷敬
朝代：清
体裁：七言律诗

泖峰文采世无伦，翰墨风流奕叶存。客里蚤花随步屧，愁边积雪照离尊。旧游已少仍挥袂，往事临岐易断魂。出守昔曾还近侍，柴门岂合老江村。
城西晚行望西山二绝句·其一
作者：陈廷敬
朝代：清
体裁：七言绝句

燕市何人共酒杯，出门祗为看山来。黄尘未断残阳暗，空走城西漫浪回。
城西晚行望西山二绝句·其二
作者：陈廷敬
朝代：清
体裁：七言绝句

西山隐隐夜悠悠，烟锁西峰万叠愁。无限客心遮不得，空随明月上谯楼。
堠傍路
作者：陈廷敬
朝代：清
体裁：乐府曲辞

堠傍路，日日征人从此去。古人行尽今人行，春草春花只如故。莫言今人与古人，昨日车轮叠马蹄，寒风一夜吹何处。
堤柳
作者：陈廷敬
朝代：清
体裁：五言律诗

堤柳青如此，山花红奈何。林莺三月少，塞雁一春多。历落愁心在，羁迟旅鬓过。吟诗聊自慰，不觉是悲歌。
墙花
作者：陈廷敬
朝代：清
体裁：古风

墙花繁香新叶肥，苔径漠漠蛱蝶飞。邻轩可假非我乐，故园此时音信稀。我生鄙野性放散，池鱼笼鸟愁絷鞿。青门送客一惆怅，烟绵草长柳十围。默记旧日所来道，行店历历双板扉。我家南溪富泉石，两山夹流村路微。幽处窈窕出林屋，山红涧碧含芳菲。试歌韩公荦确句，安得至老不更归。
墙边隙地可种柳有感而止赠张大
作者：陈廷敬
朝代：清
体裁：七言绝句

梦到乡园觉后惊，天涯芳草傍愁生。墙边更不栽杨柳，恐惹征人去住情。
墨牡丹四首·其一
作者：陈廷敬
朝代：清
体裁：七言绝句

新绿蛾眉画未匀，琐窗日影淡如银。玉颜自抱临妆恨，不比昭阳镜里人。
墨牡丹四首·其三
作者：陈廷敬
朝代：清
体裁：七言绝句

舞衣连夜惜残春，只染天香肯染尘。唤醒玉奴慵不起，紫金盏酒未沾唇。
墨牡丹四首·其二
作者：陈廷敬
朝代：清
体裁：七言绝句

玉貌黄金事不同，铅华谁肯借春风。眼前未解真颜色，嗤点何须用画工。
墨牡丹四首·其四
作者：陈廷敬
朝代：清
体裁：七言绝句

烟锁西陵翠帐尘，绮罗香散邺台春。风流占断陈王赋，始信人间有洛神。
壬申元日即事呈史馆诸公
作者：陈廷敬
朝代：清
体裁：七言律诗

天回圭景测铜浑，碧落年华上晓暾。左个蚤传新岁令，夕垣还趁晚朝恩。爆馀竹火翻青简，颂就椒花泛绿尊。十载御钱虚拜赐，春筵饼饵愧盘飧。
夏夜
作者：陈廷敬
朝代：清
体裁：古风

朱曦昼晷长，入夜绝众缘。抚枕独不寐，危坐临前轩。自非蚤闻道，奈此百感缠。风埃苟不兴，水镜良复然。朗月生奇怀，皎皎光辉妍。易简澹自足，何为纷险艰。以兹颇念世，人谁金石坚。
夏夜怀玉溪旧隐寄张显卿四辅
作者：陈廷敬
朝代：清
体裁：七言律诗

三伏向尽朱火藏，炎蒸未巳愁中肠。流萤入帘故宛转，明星照席何低昂。琴书休夏年力异，药饵经时归兴长。焉得清溪千尺水，与君濯足临沧浪。
夏夜怀玉溪旧隐寄张灵璧四辅
作者：陈廷敬
朝代：清

三伏向尽朱火藏，炎蒸未已愁中肠。流萤入帘故宛转，明星照席何低昂。琴书休夏年力异，药饵经时归兴长。焉得清溪千尺水，与君濯足临沧浪。
夏夜过潜斋示壮履
作者：陈廷敬
朝代：清
体裁：五言律诗

闭门来月砌，散帙坐风檐。鸟宿新移树，萤流夜捲帘。辞多蒙向秀，梦欲谢江淹。文史成漂泊，潜夫毕竟潜。
夏日对酒简颛庵少宰兼怀幼芬
作者：陈廷敬
朝代：清
体裁：七言律诗

松风五月尽尘沙，清昼抛残又日斜。世上若无千日酒，帘前空负一阑花。习池酩酊非山简，江左风流是谢家。却笑后堂君未到，更无人隔绛帷纱。
夏日遣兴四首·其一
作者：陈廷敬
朝代：清
体裁：古风

幽居卧青林，白日不得晚。语默失端倪，情欲争舒卷。不如舍之游，寓目成登览。昔者古幽州，平沙旷浩衍。飞甍何参差，引流亦宛澶。此中英雄人，朽骨畴可辨。茫茫六合间，人命何能逭。誓从今日后，悠哉谋独善。
夏日遣兴四首·其三
作者：陈廷敬
朝代：清
体裁：古风

依依见新月，下照古时城。古人对新月，应如今人情。列星初烂漫，灭烛何杳冥。河雾宿近树，竹烟罗前楹。风鸣弦素响，夜静吹玉笙。阅世乐幽独，外物身峥嵘。有酒起自酌，谁能关浮名。
夏日遣兴四首·其二
作者：陈廷敬
朝代：清
体裁：古风

西日既隐山，馀光树颠明。赤云带连冈，绮霞散层城。虚檐交微风，当窗落青冥。林景稍一动，翛然烟磬声。寡欲性有托，息虑身无营。大雅久寂寞，苦吟谁见荣。勋名苟不立，章句老此生。
夏日遣兴四首·其四
作者：陈廷敬
朝代：清
体裁：古风

我本蓬室士，田牧东山椒。山家閒岁月，即事以自劳。水碧日照色，麦黄风翻涛。西庄邀社酒，东邻飨炰羔。遄归方三载，行游违林皋。中情异绝裾，吾生希挂瓢。解爱五千言，日玩乾初爻。志士陵鸿鹄，小人争牛毛。遁世以无闷，托兴长消摇。
夕垣与南溟容斋
作者：陈廷敬
朝代：清
体裁：古风

夕垣鸟啁啾，栖树求朋行。而我怅交友，相逢如面墙。曹署豁野性，二妙同疏狂。名理搜险语，幽赏娱中肠。东除帘户闭，晓暮接一床。自吟各有以，妍媚非时妆。刻烛惊童奴，不知老鬓苍。蛾眉弄新影，所惜在景光。
夜
作者：陈廷敬
朝代：清
体裁：七言绝句

雨苔幽径暗娟娟，檐外流萤照湿烟。行过后庭新月上，半窗花影送人眠。
夜出阁门口号
作者：陈廷敬
朝代：清
体裁：七言绝句

宫树栖鸦啼满林，晚风人闭阁门深。黄昏骑马秋河上，只有清波映客心。
夜坐别雪坞
作者：陈廷敬
朝代：清
体裁：五言律诗

皎皎春初夜，团团月迥明。还为敷座坐，不似别家行。尘垢山河净，琉璃世界平。此时殊有意，那得竟无情。
夜坐有感
作者：陈廷敬
朝代：清
体裁：七言律诗

天河欲落暑风清，客醉挥杯感未平。万事飘摇随薄宦，十年潦倒愧浮名。自怜少壮愁中老，谁解乡关去后情。芳草东山临别路，那因重起为苍生。
夜宿栾城
作者：陈廷敬
朝代：清
体裁：五言律诗

平沙开小邑，数骑宿长亭。映月收书帙，听更下枕屏。秋城谯鼓暗，古驿壁灯青。望远云山外，西风度井陉。
夜宿野亭晤桐城相公话旧有作
作者：陈廷敬
朝代：清
体裁：七言律诗

野宿林亭意惘然，风光依约似当年。相过步屧将残夜，怕说江湖未泊船。杏子生仁留燕乳，柳花著眼对人眠。槐根不比松风梦，莫遣春阴过八砖。
夜归
作者：陈廷敬
朝代：清
体裁：七言绝句

白月清沙照夜深，城南归路漏沉沉。笙歌岂是无情物，不染西窗晏坐心。
夜泊东昌城下
作者：陈廷敬
朝代：清
体裁：七言绝句

临清昨夜春水生，河上春灯晓送行。今夜泊舟钜鹿郡，黄昏烟火似临清。
夜泊汶上张老庄即事
作者：陈廷敬
朝代：清
体裁：七言律诗

绿阴遥识好林泉，弭棹还移近屋边。桑下岂容成两宿，壶中自可度千年。烟霞便是神仙宅，香火曾为大士缘。不系舟船心已住，夜来明月满前川。
夜直怀屺瞻
作者：陈廷敬
朝代：清
体裁：古风

窈窕洞门夕，持被入屏营。周庐烂官烛，列宿摇空明。民碞近崇高，夜久宫漏清。皎皎阶月净，漠漠池水平。群居寡所谐，独处怀友生。晨朝陪经席，鬒发添霜茎。
夜行
作者：陈廷敬
朝代：清
体裁：古风

庭树鸡一鸣，起行如适远。映阶月色微，叶落知深浅。
夜行
作者：陈廷敬
朝代：清
体裁：古风

远树啼荒鸡，秋城滴疏漏。起坐夜方宴，独行念如旧。寒沙草色微，残月人影瘦。韶华去已远，朱颜不可又。千载笑子云，投阁宁自救。
夜行·其一
作者：陈廷敬
朝代：清
体裁：五言绝句

鸡声催我行，起坐残梦接。萧条夜来风，开门满落叶。
夜行·其二
作者：陈廷敬
朝代：清
体裁：五言绝句

落叶何翻飞，惊风吹马首。夜行不见人，明月照高柳。
夜行书怀
作者：陈廷敬
朝代：清
体裁：五言律诗

在家心不乐，适远身如遗。月黑鸟相唤，灯明人不知。野烟萦柳宿，溪雾捲花迟。独往念愈寂，欣欣亦自私。
夜行即送咸受返故园
作者：陈廷敬
朝代：清
体裁：七言律诗

一灯无语对青荧，谁道传呼近火城。玉勒马嘶惊判路，铜街人起报三更。我寻北墅烟中去，子望西山月下行。十里阴晴浑不定，祗应浪迹过浮生。
夜行寄给孤僧
作者：陈廷敬
朝代：清
体裁：七言绝句

祗林霜月挂疏松，倒影寒阶落叶重。庭树鸟栖人去早，五更谁听寺楼钟。
夜行赠莲士
作者：陈廷敬
朝代：清
体裁：七言律诗

红尘已逐绿骢行，夜静街长漏点清。风动墙花过比舍，月斜堤柳向西城。沙村宿雁迎人起，茅店残灯闪路明。金马门前閒大隐，不来同听野鸡声。
夜行遇浅寄秋崖京师
作者：陈廷敬
朝代：清
体裁：五言律诗

临深方浩渺，遇浅亦嶙峋。月黑凭渔火，天高诉水神。千樯虽共集，四海若无邻。试问栖栖者，何如京洛尘。
夜行阻舟即事
作者：陈廷敬
朝代：清
体裁：五言律诗

双鬓孤灯照，千樯一涧通。窄疑秦栈险，曲似阮途穷。犬吠穿林月，人惊泊岸风。无生那有累，到此万缘空。
夜读书情
作者：陈廷敬
朝代：清
体裁：七言律诗

一事悲欢酒一觞，百年回首兴苍茫。孤镫读史雄心在，明月怀人旅梦长。碧草逢春连大漠，红颜经岁老渔阳。纸钱麦饭西陵路，惟有桃花欲断肠。
夜读四书有作
作者：陈廷敬
朝代：清
体裁：七言律诗

萧然衣马耻轻肥，更觉閒门客到稀。未尽百年谁竟是，巳过七十早知非。天回邹鲁生人命，地转江河造化机。道在六经先四子，焚膏还欲继馀晖。
夜过六友斋与樾阡
作者：陈廷敬
朝代：清
体裁：五言律诗

客舍一柴荆，归时夕照明。寒花帘外影，新雁月中声。老境亲书卷，幽怀托友生。秋斋灯火近，城柝易深更。
夜闻促织
作者：陈廷敬
朝代：清
体裁：七言律诗

一昔新凉草际侵，搅眠促织梦难寻。旧知巧斗逢场戏，老觉哀音动客心。多露庭除秋欲晚，閒花院落夜初深。啼时断续身微细，白发青镫伴苦吟。
夜雪
作者：陈廷敬
朝代：清
体裁：五言绝句

春衾晓寒重，高斋残梦清。窗前知夜雪，沉沉折竹声。
夜雪怀人
作者：陈廷敬
朝代：清
体裁：七言绝句

夜雪逢君事渺然，梅花庭北绿尊前。如今见雪长相忆，旅馆寒灯十六年。
大司马芝麓龚公招同刘公㦷吴玉随梁曰缉汪苕文程周量王贻上李湘北陈其年集城南送董玉虬御史赴陇右分用杜公秦州诗韵得彊字繁字·其二
作者：陈廷敬
朝代：清
体裁：五言律诗

日下秦关险，霜前陇树繁。寒花迎驿骑，秋色动河源。渭北云山道，江南烟水村。行藏倚圣主，莫更忆蓬门。
大行太皇太后仙驭遐升诏行倚庐之礼百官有司更进递谏诏旨开喻益切宣听之际恭纪以诗
作者：陈廷敬
朝代：清
体裁：七言律诗

彩仗金舆隔暮云，倚庐涕泪湿斜曛。已知孝飨同虞帝，何止期禫似魏文。苴杖三年千古事，封章一日几回闻。他时青简留题处，惟有芳名属圣君。
大行太皇太后挽辞六首次都御史徐乾学韵·其一
作者：陈廷敬
朝代：清
体裁：五言律诗

帝孝重华并，慈徽太姒齐。陵园新玉座，奁匣旧金泥。长乐疏钟外，瑶池落月西。鸡鸣思问寝，龙尾接城堤。
大行太皇太后挽辞六首次都御史徐乾学韵·其三
作者：陈廷敬
朝代：清
体裁：五言律诗

尚想戎衣著，讴歌起镐丰。亲逢开创日，身享太平功。文物三朝备，荣哀万国同。还因思厚载，率土泣攒宫。
大行太皇太后挽辞六首次都御史徐乾学韵·其二
作者：陈廷敬
朝代：清
体裁：五言律诗

警卫连宫仗，行帷出苑墙。鹤惊宵馆露，凤咽晓楼霜。翣柳飘哀挽，陵花溅泪行。尽闻天子孝，亲切侍中郎。
大行太皇太后挽辞六首次都御史徐乾学韵·其五
作者：陈廷敬
朝代：清
体裁：五言律诗

神光留武帐，雨泪变彤帏。云惨青山暮，风缠紫极悲。金蚕寒食后，玉燕上陵时。苑柳年年发，长垂寝殿枝。
大行太皇太后挽辞六首次都御史徐乾学韵·其六
作者：陈廷敬
朝代：清
体裁：五言律诗

礼成衰绖盛，制与谅闇同。诏谕情何限，封章意未穷。劬劳知圣德，忠爱结臣衷。孝飨荣名贵，清歌小閟宫。
大行太皇太后挽辞六首次都御史徐乾学韵·其四
作者：陈廷敬
朝代：清
体裁：五言律诗

倚庐心未己，歠粥孝难名。素靷銮刀断，青绳砥道平。攀号天步远，憔悴圣颜清。臣庶皆人子，谁无感激情。
大陵河夜风雷
作者：陈廷敬
朝代：清
体裁：五言律诗

阴风何漠漠，流水自凄凄。近海奔雷壮，临边苦雾低。空城鬼火出，废垒戍乌啼。野店寒更断，无眠听曙鸡。
大风落花二首·其一
作者：陈廷敬
朝代：清
体裁：七言绝句

自入青春只醉眠，花开花落捲帘前。颠风作意吹将去，不是花时不放颠。
大风落花二首·其二
作者：陈廷敬
朝代：清
体裁：七言绝句

风本无情一阵空，花如有意向春风。残香徙倚斜阳外，飞入侬家酒盏中。
天宁寺游二首·其一
作者：陈廷敬
朝代：清
体裁：五言律诗

兰若谯门外，新霜古木清。寒山连霁色，白日落钟声。亭午塔铃语，边风沙雁鸣。西亭坐萧瑟，蚤忘市朝情。
天宁寺游二首·其二
作者：陈廷敬
朝代：清
体裁：五言律诗

杖策缁尘晚，西林祗独过。门前双树在，楼外夕阳多。百战犹碑碣，千秋自薜萝。暮钟催客思，归马欲如何。
天汉
作者：陈廷敬
朝代：清
体裁：五言律诗

一道白虹秋，居然天汉流。荒鸡闻午夜，残角想边楼。兵气关春色，花时送客愁。西凉今右臂，设险贵前谋。
天津
作者：陈廷敬
朝代：清
体裁：五言律诗

津门控上游，银汉接天流。水合三叉口，樯连万里舟。烟花河两岸，城郭海西头。自是繁华地，无忘羁旅忧。
天津北分水处放舟南行二十里夜泊
作者：陈廷敬
朝代：清
体裁：古风

漾舟今始佳，分流波转急。津条近堪攀，水华俯可拾。落日满孤帆，馀霞带轻楫。鄙人耽幽怀，夙昔寡游集。得此稍自娱，风景亦屡挹。采绿虽不盈，临川每独立。见月仍尚圆，计日忽欲十。慎持中夜心，无使百忧入。
天禧宫古松歌次敦复韵
作者：陈廷敬
朝代：清
体裁：古风

张公走马旋风松，如骑鹤背陵仙宫。青山崩迫白日冷，天惊破碧腾游龙。抓挐霜雾势嵂屼，劈裂雷雨声笼铜。太华并根盘后土，扶桑接叶横高穹。相传已自昧年岁，殷柏周栗将无同。孤高节目复磊砢，落落宁许秦人封。计株四十又加四，大荒野阴连郁葱。樛枝交加影叠见，晴云晓月还玲珑。苔色常浓殆自古，涛响不息非关风。千年茯苓此易得，便欲斸之谁吾从。神诃鬼守语匪幻，心旌摇摇胸杵舂。再拜肃谢愧自责，干霄岂辱尘埃中。不见慈恩双老树，马嘶羊触纷西东。栖栖盘踞不得地，只今枯干无留踪。松乎托身有如此，能令万古凡松空。日斜杖策陪公去，烟村已远闻微钟。
太原城南二首·其一
作者：陈廷敬
朝代：清
体裁：七言绝句

车马斜晖不入城，野亭北望路分明。翻愁噭噭南鸿去，却作天涯送客声。
太原城南二首·其二
作者：陈廷敬
朝代：清
体裁：七言绝句

秋草寒云垄麦迟，嘉禾难见颖同时。夜闻蟋蟀还多感，惆怅唐风岁暮时。
太原夜梦故园
作者：陈廷敬
朝代：清
体裁：七言绝句

晋北燕南滞此行，栖栖遥夜故园情。间关千里成归梦，惜别城头晓角声。
太原客夜
作者：陈廷敬
朝代：清
体裁：七言绝句

霜横月落曙灯亲，一夜边城刻漏频。二十五声秋点尽，直教点点到愁人。
太安驿夜
作者：陈廷敬
朝代：清
体裁：五言律诗

击柝夜沉沉，空山离思侵。驰驱千里道，去住往时心。杖策黄尘晚，趋庭白发深。草堂先业在，何用买山金。
太行四首·其一
作者：陈廷敬
朝代：清
体裁：七言律诗

天井关门跨碧空，太行开辟想神功。遥连绝塞羊肠尽，下视中原虎踞雄。嵩岳诸峰元拱北，河源万里远随东。驿楼斜日凭轩意，回首萧萧落木风。
太行四首·其三
作者：陈廷敬
朝代：清
体裁：七言律诗

比似人间路较强，崔巍历尽亦康庄。嵇生未解青泥饮，孙绰空登赤石梁。少华西看峰影小，大形东望海云长。遗民敢笑唐风陋，山水连天接混茫。
太行四首·其二
作者：陈廷敬
朝代：清
体裁：七言律诗

家山归处路分明，北上车轮梦里声。每忆梁公如盖语，高歌孟德苦寒行。横遮四塞如长堑，俯抱三川似列城。午壁亭前方亩地，祇应耕凿足吾生。
太行四首·其四
作者：陈廷敬
朝代：清
体裁：七言律诗

绝嶂登临兴未孤，白云回合尽平芜。界分韩魏初盟土，表里山川旧帝都。曾度千峰趋大漠，懒从五岳问真图。更看天上黄河水，长作岩前雪练铺。
夷齐庙
作者：陈廷敬
朝代：清
体裁：七言律诗

清圣祠堂沧海边，首阳往事尚依然。峥嵘泰伯兴周日，寂寞成汤放桀年。万世君臣今论定，古来兄弟几人传。只将一勺滦江水，捋取山薇荐豆笾。
夹马驿次韵京江先生雪中并骑回舟见遗之作
作者：陈廷敬
朝代：清
体裁：七言律诗

自觉衰颜组滥纡，阳春雅调入疏芜。门迎宋祖销寒酒，笔扫袁安卧雪图。共喜云霄千里瑞，尽堪蓑笠一舟孤。年来大手蠲逋诏，何止山东百万租。
奉同安溪先生夜行赴苑中应召即事赋呈
作者：陈廷敬
朝代：清
体裁：七言律诗

自看蒲柳向秋零，柔翰功名一叶萍。近日诏麻推将相，有人纶阁重朝廷。昼勤三接稀宫漏，夜久频宣撼索铃。断续火城沙路远，百城还拥读书萤。
奉命祭告北镇二首·其一
作者：陈廷敬
朝代：清
体裁：七言律诗

使星十道出王城，独奉函书到上京。大漠北来沙碛尽，神山东望海云生。莺花旧日朝陵路，杨柳春光出塞情。曾是翠华游历处，临轩故遣侍臣行。
奉命祭告北镇二首·其二
作者：陈廷敬
朝代：清
体裁：七言律诗

云霄北镇兴王地，官属东来侍从年。御墨淋漓臣姓字，神光缥缈帝山川。经过玉辇生瑶草，望秩金庭接瑞烟。开国龙飞根本重，府寮奉使圣恩偏。
奉怀工部侍郎杨公于役孝陵
作者：陈廷敬
朝代：清
体裁：七言律诗

银蚕金雁玉衣寒，王气千年此郁盘。旧日鼎湖曾洒泣，同时侍从独频看。杉松石隧听萧瑟，风雨穹碑拜奠安。应念先朝恩遇重，藏来弓剑泪汍澜。
奉次益都相国武闱韵
作者：陈廷敬
朝代：清
体裁：七言律诗

太平玉帛万方同，校武常勤庙算中。已见弯弓开似月，顿令磨楯运成风。檐前落叶疏钟度，楼上清霜画角雄。夜半火城传视草，奎堂遥映烛花红。
奉送宛平田公之奉天二首·其一
作者：陈廷敬
朝代：清
体裁：七言律诗

千里严装塞下过，雕鞍落日出关河。蚤闻星漏趋兰省，归约银青送玉珂。辽海长城边郡远，南阳帝里近亲多。赵张方略清威重，况是销兵在政和。
奉送宛平田公之奉天二首·其二
作者：陈廷敬
朝代：清
体裁：七言律诗

形胜雄都百战尘，留台风纪节旄新。中朝应切安危计，内史须烦社稷臣。风雨诸陵秋色远，云山三辅梦魂亲。纶书计日看徵召，回首锋车塞草春。
妙光阁次湘北韵
作者：陈廷敬
朝代：清
体裁：七言律诗

尚书游屐经行处，夕照残花寂寞红。旧馆己孤帘幕月，六时犹响佩环风。英雄儿女前尘在，香火因缘愿力空。往事不堪回白首，酒垆相就问黄公。
姜女坟
作者：陈廷敬
朝代：清
体裁：七言绝句

秦皇抔土今安在，六国君卿剧可怜。何似望夫山上石，不随海水变桑田。
姜女祠
作者：陈廷敬
朝代：清
体裁：七言绝句

谁筑长城万里长，至今片石对苍茫。辒辌风起鲍鱼乱，得似空祠一瓣香。
娄东道中次韵西斋题夏重初白庵图
作者：陈廷敬
朝代：清
体裁：古风

行行江树骄春风，谁识秋风待枯槁。娄东美人青琐客，溪外落花红不扫。朱颜如渥鬓如漆，亦解人生有衰老。查田居士金闺彦，心寄山林事幽讨。朅来画作初白图，不将宴坐离烦恼。吴生有文能达观，弄笔吟窗展怀抱。白发白尽与初白，所白不殊见颠倒。纵道长安多少年，富贵何须致身早。感君清兴寓瑶篇，一为劳人慰草草。查田漠漠望如云，征途不辨方与皂。有似前年锁院时，看花时节冬烘脑。初白之名名最佳，白尽尤知白发好。
孙仲礼过午园贻诗见赠赋答四首·其一
作者：陈廷敬
朝代：清
体裁：七言律诗

为圃三畦屋几椽，客来谁与共忘年。深枝鸟动山池月，寒草萤流野岸烟。岂是横林高卧处，偶然清閟小堂偏。多君旧隐西峰下，只在溪云杳霭边。
孙仲礼过午园贻诗见赠赋答四首·其三
作者：陈廷敬
朝代：清
体裁：七言律诗

楚塞吴天去渺漫，太行归处暮云端。自言鸡肋功名薄，不觉羊肠道路难。纵酒淋漓溪水缘，著书荏苒井梧寒。前村五里山边雾，豹隐何妨拂帽看。
孙仲礼过午园贻诗见赠赋答四首·其二
作者：陈廷敬
朝代：清
体裁：七言律诗

才名公子旧乌衣，蚤岁青山已息机。历落渔樵閒故垒，风流台阁付斜晖。河东三箧书还在，华表千年鹤自归。文采清门堪托契，秋来时为扫柴扉。
孙仲礼过午园贻诗见赠赋答四首·其四
作者：陈廷敬
朝代：清
体裁：七言律诗

紫髯风貌旧仪形，懒漫嵇生眼自青。樊口野花争似洛，朱坡清渭不流泾。烟云已被勾留住，岩壑从教取次经。车载不须愁健步，马陵秋望气冥冥。
孙怍庭少司马来赴国恤忆往时余与怍庭同环溪先生礼闱校勘连床数晨夕今蔚州殁而余铭其墓不胜存亡之感·其二
作者：陈廷敬
朝代：清
体裁：七言绝句

历下群公海岳姿，风流耆旧是人师。相逢一事烦传语，无愧新阡有道碑。
孙箨庵赠篆章歌
作者：陈廷敬
朝代：清
体裁：古风

射州学士才力健，上慕稷契羞管晏。天生文采兼奇怀，在于敬也徒然羡。方寸之石珍南金，篆刻变化穷古今。恍然置我秦汉上，熟视叹绝谁能禁。想君拭石初经营，意匠凿石石怒生。弩张剑拔相盘蹙，捉刀如笔刀从横。自言工巧不贵物，艺技那与流辈争。忆交学士十载馀，太学释褐同时趋。门前石鼓累累俱，字势蝌蚪分锱铢。我初开口恨诘曲，学士发声如贯珠。宝符玉玺今焉如，丝纶手握承明庐。太史大篆讶赑屃，中郎石经纷鲁鱼。天子今年开石渠，校书同异罗诸儒。今君请急何为乎，吁嗟汝归形影孤，古人恋阙忧江湖。
孝懿皇后挽词六首·其一
作者：陈廷敬
朝代：清
体裁：五言律诗

轩曜璇阶映，长秋网户缄。玉衣人自覆，石字燕来衔。钟乳调灵匕，文螭进别函。椒涂才隔日，园寝泣松杉。
孝懿皇后挽词六首·其三
作者：陈廷敬
朝代：清
体裁：五言律诗

白日凄兰殿，清秋冷桂宫。星娥一夕返，云驭九霄空。泪溅银河水，悲缠玉树风。咏歌传六寝，应纪二南中。
孝懿皇后挽词六首·其二
作者：陈廷敬
朝代：清
体裁：五言律诗

长恸弥留际，褕衣送寝门。大文推陆九，盛典迈贞元。册谥崇朝并，荣哀奕叶尊。勤民知内治，脱珥是深恩。
孝懿皇后挽词六首·其五
作者：陈廷敬
朝代：清
体裁：五言律诗

每忆朝陵日，宫车并往来。花迎绡帐合，柳拂幔城开。辇路皆陈迹，山园引旧哀。梦回閒故馆，凉雨湿莓苔。
孝懿皇后挽词六首·其六
作者：陈廷敬
朝代：清
体裁：五言律诗

景胄凌烟贵，神仪偃月长。安贞应地厚，圣善翊天王。异岂徵沙麓，祥曾定洽阳。宵衣思女则，遗泽及遐方。
孝懿皇后挽词六首·其四
作者：陈廷敬
朝代：清
体裁：五言律诗

楚挽悲鹥辂，虞歌咽凤笳。燎庭残晓月，丛殿落秋花。北首青山近，西风綵仗斜。公桑零露叶，犹望濯龙车。
孝昭皇后挽词四首·其一
作者：陈廷敬
朝代：清
体裁：五言律诗

正位名初定，弥留泪己挥。内朝临日少，宫仗列来稀。半载新龙节，三春旧玉衣。凄风掖门道，惨惨动幢旂。
孝昭皇后挽词四首·其三
作者：陈廷敬
朝代：清
体裁：五言律诗

问寝重闱日，宫舆早并来。烟花连复道，岁月在蓬莱。春咽铜龙漏，香销宝露杯。含情思妇顺，洒泪阁门回。
孝昭皇后挽词四首·其二
作者：陈廷敬
朝代：清
体裁：五言律诗

礼自中闱进，恩还禁籞长。镜奁留偃月，图史在披香。玉燕空萧瑟，金蚕竟渺茫。惟馀忧国念，流恸遍遐方。
孝昭皇后挽词四首·其四
作者：陈廷敬
朝代：清
体裁：五言律诗

京室任姜盛，徽音禁苑知。轩星沉彩曜，花月掩容仪。典册光千古，哀荣并一时。青编与彤管，纪美在风诗。
孝昭皇后梓宫迁厝巩华城恭赋挽词二首·其一
作者：陈廷敬
朝代：清
体裁：七言律诗

五年两度哭长秋，禁掖怀贤恸未休。曾见帷车随凤翣，忽惊缟素结龙辀。梨花寒雨深宫泪，椒寝春风野殿愁。旧日上陵同警跸，幔城萧瑟翠华留。
孝昭皇后梓宫迁厝巩华城恭赋挽词二首·其二
作者：陈廷敬
朝代：清
体裁：七言律诗

曾同宵旰儆慈心，午夜无劳更脱簪。环佩未归陵路远，风云己护缭墙深。閟宫象物春如昨，玉殿容衣晚自临。卷耳葛覃遗迹在，侍臣沾洒一悲吟。
孝章至旋别
作者：陈廷敬
朝代：清
体裁：七言律诗

几回风雪岁峥嵘，已改容颜识旧声。父老尺书归计定，高堂华发旅魂惊。池塘昔梦三生恨，灯火寒斋此夜情。归卧东轩窗下月，梅花疏影正从横。
孝陵忌辰呈杨侍郎
作者：陈廷敬
朝代：清
体裁：五言律诗

宫车思往日，瞻拜哭春风。廿载兵戈后，先朝梦寐中。翠华临想像，玉殿在虚空。白首儒官老，当时供奉同。
季桥东以缣素索书戏题
作者：陈廷敬
朝代：清
体裁：七言绝句

子敬还当过右军，家鸡野鹜不同群。吴绫半剪并刀冷，空负羊欣白练裙。
孤雁
作者：陈廷敬
朝代：清
体裁：七言绝句

芦花寒影梦三更，风雨沙边夜自惊。惆怅故人消息断，年年孤雁寄离情。
学书颇勤自嘲
作者：陈廷敬
朝代：清
体裁：七言律诗

笔冢成堆泼墨香，练裙棐几抵缣缃。临池晚觉黄庭好，掩镜先愁白发长。身世葛怀非浪迹，古今臧谷共亡羊。梅花书阁残阳下，把玩流年亦自伤。
安溪先生献岁有诗即事留别
作者：陈廷敬
朝代：清
体裁：七言律诗

万人传唱和人惊，要眇朱弦殿阁声。最有文章缘政事，岂因官职重诗名。相看纶藁词先定，独对花枝句又成。皓首从公真觉晚，一春小别廿年情。
宋广平祠次碑阴韵
作者：陈廷敬
朝代：清
体裁：七言律诗

凤阁衣冠古庙荒，关山秋晚更斜阳。一时仙李原春色，千古梅花自异香。转恨君臣空蔓草，独看陇墓下黄羊。鲁公遗迹裴褢久，新月泠泠映石床。
宋玉叔招同曹子顾沈绎堂施尚白王子底贻上集王方朴寓亭同赋五首·其一
作者：陈廷敬
朝代：清
体裁：五言律诗

洛下耆英社，济南名士亭。风流人未老，文字饮常醒。箧静张琴露，窗明冷剑星。新诗翻乐府，传唱与秦青。
宋玉叔招同曹子顾沈绎堂施尚白王子底贻上集王方朴寓亭同赋五首·其三
作者：陈廷敬
朝代：清
体裁：五言律诗

花里银鞍马，尊前锦带钩。园林过晚夏，荷芰入清秋。他日江湖外，应思鄠杜游。欢娱兼别绪，为我缓行舟。
宋玉叔招同曹子顾沈绎堂施尚白王子底贻上集王方朴寓亭同赋五首·其二
作者：陈廷敬
朝代：清
体裁：五言律诗

疏雨青灯暗，微风白葛凉。地非金谷丽，人是竹林狂。车骑閒韦曲，星辰隐建章。君王重词赋，或恐动煇光。
宋玉叔招同曹子顾沈绎堂施尚白王子底贻上集王方朴寓亭同赋五首·其五
作者：陈廷敬
朝代：清
体裁：五言律诗

绝域寻源使，孤槎凿空人。谁为蕉叶样，酌此梨花春。醉触支机石，归迷渡汉津。拍浮银浦里，肯与渴羌邻。
宋玉叔招同曹子顾沈绎堂施尚白王子底贻上集王方朴寓亭同赋五首·其四
作者：陈廷敬
朝代：清
体裁：五言律诗

行云暮不息，主人终宴吟。词华倾一代，风雨集同心。已践银青约，能为清白箴。重开双画戟，掩映旧藤阴。
定兴重送荀少
作者：陈廷敬
朝代：清
体裁：七言绝句

岁晏关河烟景新，东风前路待归人。灞陵官柳遥相送，直到家山接蚤春。
宝云寺寄俨斋尚书兼怀瑁湖薛淀两侍郎
作者：陈廷敬
朝代：清
体裁：五言律诗

官桥邻净宇，川路接遥天。潮送春畦水，钟流远树烟。清华江左映，文字禁林传。万事从游处，无心问八禅。
宝应湖边夜泊有怀午园花树二首·其一
作者：陈廷敬
朝代：清
体裁：七言绝句

柳映桃花湖水清，夕阳一树近船明。不缘隔岸应攀折，争惹行人惜别情。
宝应湖边夜泊有怀午园花树二首·其二
作者：陈廷敬
朝代：清
体裁：七言绝句

万顷烟波一望孤，长淮两道夹蓬壶。半篙新绿南溪水，曾泛扁舟似五湖。
客舍遇张子美
作者：陈廷敬
朝代：清
体裁：七言律诗

萧瑟霜风日夜吹，栖迟客舍晚支离。耽书似蠹空钻纸，兀坐如蚕自裹丝。为别乡山行渐缓，偶逢旧故语移时。还思接屋连墙日，相对天涯是路岐。
宣武门外水亭用壁上王文安公韵
作者：陈廷敬
朝代：清
体裁：七言律诗

古亭荒木绿阴初，壁上飘零数字书。万里五湖悲昔梦，十年三亩问吾庐。重来水石情如旧，自别园林兴不疏。城路草痕归骑晚，月明苔竹夜窗虚。
宴廓尔沁诸国贡使侍直赐蒲桃有顷赐西瓜恭纪
作者：陈廷敬
朝代：清
体裁：七言律诗

珠颗甘瓤出内园，面蒙宠锡圣容温。初筵讶许长沾馥，一日惊逢再拜恩。玉指翠分亲摘蒂，金盘红重御尝痕。寻常香案前头坐，饱饫天庖渥泽蕃。
容园呈大司马宛平公
作者：陈廷敬
朝代：清
体裁：五言排律

北斗尚书第，西园翰墨情。辟堂延揖客，开阁引诸生。台榭千峰出，山河四塞平。天虚含象纬，地远划阴晴。日月高双阙，风云抱古城。五陵多王气，万马杂边声。谈笑淮淝敌，鞭驱骠骑营。指挥惊宿将，帷幄异孤卿。羽檄书交至，军机酒数行。中枢方授律，儒术亦论兵。莺语喧金鼓，花飞点旆旌。隋珠未衔报，还欲请长缨。
容斋招同子顾绎堂贻上宴集四首·其一
作者：陈廷敬
朝代：清
体裁：五言律诗

苔竹参差长，轩窗杳窱通。故教迷出入，不自解西东。夏果侵阶落，秋花绕屋红。盆池绿蘋末，翻浪五湖风。
容斋招同子顾绎堂贻上宴集四首·其三
作者：陈廷敬
朝代：清
体裁：五言律诗

槛古众木秀，亭深初月妍。流萤破暝色，宿鸟投寒烟。高斋见水石，对酒怀山川。自此发秋兴，松庐方渺然。
容斋招同子顾绎堂贻上宴集四首·其二
作者：陈廷敬
朝代：清
体裁：五言律诗

数过欢娱地，蹉跎鬓有丝。风尘怜纵酒，壁垒见残棋。鸿雁又将至，明河今未迟。坐来新月上，流影照蛾眉。
容斋招同子顾绎堂贻上宴集四首·其四
作者：陈廷敬
朝代：清
体裁：五言律诗

风雨日萧萧，初晴夜色饶。银鞍归路险，白马向秋骄。漏远疏城堞，灯明聚市桥。天涯朋旧少，不惜往还遥。
宿七家岭驿
作者：陈廷敬
朝代：清
体裁：七言绝句

桑柘青阴花药红，残春家寄五陵东。行人两地相思处，尽在寒镫古驿中。
宿十三山下
作者：陈廷敬
朝代：清
体裁：古风

暝憩投孤烟，野宿临大荒。夜窗过虎豺，青狐啸空梁。摩挲玉函字，凛凛置我傍。精祷寡宵寐，明发严晨装。禹迹昧疏凿，虞书分纪疆。斋祓入神境，王事肃有常。岂敢惮险远，皇命被宠光。万灵应来格，镇此枌榆乡。
宿安平镇
作者：陈廷敬
朝代：清
体裁：五言律诗

残更待晓阙，薄霭投遥林。不睹沟塍处，宁知耒耜心。云山春色早，簪组岁华深。昨夜来燕市，犹闻击筑吟。
宿定兴寄卢明府
作者：陈廷敬
朝代：清
体裁：七言律诗

迢递停骖远帝京，邮亭今宿第三程。荆关红叶随征骑，易水清流绕县城。隔院砧声秋卓午，古墙槐影月平明。萧萧晓发投何处，怅望龙山一日行。
宿寿阳用韩公夕次寿阳驿题吴郎中诗韵寄弟素心里中与可京师
作者：陈廷敬
朝代：清
体裁：七言绝句

如今蓟北是长安，才过并州客路寒。忆别汝时花共柳，今宵三处月团团。
宿榼山寺天外楼
作者：陈廷敬
朝代：清
体裁：七言律诗

祗林回望沁流明，数里深山到渐平。翠柏不随双鬓老，白云常共一身轻。高峰月上僧初定，乱水风多鸟自惊。新桂旧松青未了，半生难问况三生。
宿沁州怀吴铜川通政
作者：陈廷敬
朝代：清
体裁：古风

凌晨涉野流，㟏岈入涧口。林深长木魈，堠古立土偶。霜叶得红梨，风条惜黄柳。岁物森怆怀，关山郁回首。地闻叔向贤，村云徐绩后。旧迹渺犹存，遗风啬而厚。悬崖人散居，营窟老相守。华榱及鼎肉，萧然此安有。仁里铜川子，洁清吾所友。夙欢结同心，离居念分手。重为京雒游，然诺应无负。独觉感异方，乡心乱已久。
宿琉璃河
作者：陈廷敬
朝代：清
体裁：七言绝句

白草黄沙淡落晖，朔风吹老塞鸿稀。琉璃河水年年绿，犹是鸳鸯几对飞。
宿石淙院
作者：陈廷敬
朝代：清
体裁：古风

山房行欲近，半空人不知。微径碍古木，青霭来差池。鸭脚寒已乱，鸟翼昏相追。林开孤烟出，飞崖落厜㕒。巨灵擘左股，元气犹淋漓。森严惊鬼物，幽险疑蛟螭。石坎象铁盆，千古垂流澌。淙淙一线长，晴雨无盈亏。逝者有如此，吾生几何时。
宿通州明日送者返城寄诸公
作者：陈廷敬
朝代：清
体裁：七言律诗

丽谯鼓角黯无声，钟漏千门出帝城。使院一镫寒夜语，离亭残酒别时情。雁过塞路将书去，草长河梁送客行。潞水东流却南下，北人从此更长征。
宿野亭迟京江沁州二公
作者：陈廷敬
朝代：清
体裁：七言律诗

子夜文书午漏声，先驱驽马出重城。花边风蝶閒来往，柳外沙鸥解送迎。绿水红桥春似旧，青山黄阁事相并。邯郸一枕华胥梦，不觉晨钟报五更。
宿高邮城南忆关塞旧游
作者：陈廷敬
朝代：清
体裁：七言绝句

碣石辽西塞上缘，吴江楚水梦魂边。秦邮亭畔多生客，又是孤舟一夜眠。
寄上何公江宁
作者：陈廷敬
朝代：清
体裁：七言律诗

江左风流间代兴，相门森戟梦觚棱。锦袍逸韵花前著，团扇仁风袖里承。倚槛云山连北塞，飞觞烽火过西陵。丈夫五十身强健，缩手菰芦恐未能。
寄僧定空
作者：陈廷敬
朝代：清
体裁：七言绝句

唤作定空空定否，有名争得似无名。空元自定何须定，只是空从定后生。
寄安阳张明府参首
作者：陈廷敬
朝代：清
体裁：七言律诗

邺都形胜頫中州，紫气临关日夜浮。勾漏不须寻葛令，圮桥今已约留侯。云深铜雀歌钟地，花满河阳毒冒楼。蚤听玉珂金钥晓，掖垣封草殿东头。
寄弟梅庄
作者：陈廷敬
朝代：清
体裁：五言律诗

风动百花好，紫荆照眼明。友于关至性，儿女累虚名。五斗陶家意，千秋季子情。题书心绪乱，那得尽平生。
寄怀王大宗伯昊庐金陵五首·其一
作者：陈廷敬
朝代：清
体裁：七言绝句

后湖真并镜湖论，一曲烟波是异恩。试看东山相对出，城南元有谢公墩。
寄怀王大宗伯昊庐金陵五首·其三
作者：陈廷敬
朝代：清
体裁：七言绝句

离骚读罢意何如，楚客频年赋卜居。千里长江建业水，东流兼得武昌鱼。
寄怀王大宗伯昊庐金陵五首·其二
作者：陈廷敬
朝代：清
体裁：七言绝句

玉树庭前春又归，过江门第世应稀。到时芳草桥边路，正及乌衣燕子飞。
寄怀王大宗伯昊庐金陵五首·其五
作者：陈廷敬
朝代：清
体裁：七言绝句

摩诘流传秀句香，冶城风景辋川庄。江山画里移家住，秋色依然华子冈。
寄怀王大宗伯昊庐金陵五首·其四
作者：陈廷敬
朝代：清
体裁：七言绝句

结绮临春事已休，轻烟淡粉对荒丘。凭君收入人天偈，楼子因缘在上头。
寄思母庵孔道士
作者：陈廷敬
朝代：清
体裁：七言绝句

噩梦宵来记未真，任他翻覆诉庚申。愁多命薄吾还厌，莫讶彭尸去住因。
寄李厚庵学士闽中二首·其一
作者：陈廷敬
朝代：清
体裁：七言律诗

炎风朔雪尽皇舆，孝子忠臣世不如。青史数行滇海事，丹心千古蜡丸书。每思慷慨堪流涕，实有声华到索居。近直迩英常被问，己知吾道未全疏。
寄李厚庵学士闽中二首·其二
作者：陈廷敬
朝代：清
体裁：七言律诗

南粤何人愤请缨，楼船幕府羽书惊。终怜萧引空安坐，未许深源有盛名。生死臣心惟勠力，艰难天意为销兵。却悲离乱晨昏事，回首当时捧檄情。
寄杨松谷邺下
作者：陈廷敬
朝代：清
体裁：七言律诗

寒雁南飞欲尽时，北来乡信苦参差。关河匹马身何适，风雪绨袍泪暗垂。漳水烟波空浪迹，铜台歌舞自深悲。年华冉冉征途里，寂寞黄门数首诗。
寄桐城先生
作者：陈廷敬
朝代：清
体裁：五言律诗

泰岳日边出，黄河天际流。我行千里远，迢递下南洲。遥忆龙眠处，长随云去留。相期明月夜，同宿大江楼。
寄汪大长洲王十一新城五十韵
作者：陈廷敬
朝代：清
体裁：五言排律

故旧皆何在，羁游己自孤。天涯今寂寞，岁晚一踟蹰。历下周旋久，江东物色殊。别离吾欲老，消息近全无。云树何寥阔，风尘正郁纡。珊瑚终拂海，莼菜己归吴。鱼鸟无嫌避，山林脱觊觎。乾坤双睥睨，頫仰自昭苏。忆昔芝如蕙，偏嗟亮与瑜。名声陵沈鲍，交契到萧朱。秋实繁堪撷，春华照若敷。一台矜二妙，十稔拙三都。电扫词锋迅，星芒笔阵驱。文章宜特达，郎署偶同趋。颇觉时全盛，相逢屡宴娱。莺花晨讽咏，风雪夜招呼。择胜青丝障，当筵紫绣襦。尚书频顾曲，吏部解投壶。自喜官疏散，能忘士贱拘。觞行银凿落，骑簇锦模糊。晚接金门辔，归栖列柏乌。悲歌从俗怪，醉舞欲人扶。少日堂堂去，流年冉冉徂。渐离悲击筑，南郭老吹竽。回首清欢地，空怜纵饮徒。折梅连旧蕊，去雁引新雏。魂梦迷行处，江山见画图。飘蓬思杖策，泛梗想乘桴。岳观通青帝，苏台长绿芜。风流真秀美，物产自魁梧。城郭峰当面，烟波水一隅。燧烽昏戍垒，冰雪涨川途。战地经三楚，军船过五湖。遭逢还感激，间阔遂艰虞。处士非殷杜，清流有顾厨。凄凉怀卞玉，照耀握隋珠。岁月消铅椠，豪华付狗屠。飞腾万里志，孱弱百年躯。笑口妨多病，愁眉损壮夫。放怀齐塞马，微分托辕驹。白发耽诗卷，青春滞酒垆。殚精工句字，为乐博须臾。处世从方朔，逃名谢董狐。根尘随浩劫，才命受洪垆。心迹输高致，行藏困小儒。观身时自遣，触事竟长吁。百一成惊愕，平生似友于。晚闻惭至道，故态恕狂奴。他日如重见，香醪烂漫酤。
寄湖上翁呈敦复翁敦复兄也
作者：陈廷敬
朝代：清
体裁：七言律诗

久向烟波拟钓筒，移家有约竟成空。平生解爱江南客，晚岁心知湖上翁。香草旧蓑閒卧月，芦花小艇不惊风。眼明细写乌丝字，寄与东华问软红。
寄答曹冲谷昔予出关过其家今二十馀年矣
作者：陈廷敬
朝代：清
体裁：七言律诗

行尽燕山塞上村，海天烟雾气常昏。边花客醉辽西郡，关月人过蓟北门。一别陇梅迟驿使，几回春草忆王孙。君家旧比滦江水，万事风尘未敢论。
寄素心六箴与可
作者：陈廷敬
朝代：清
体裁：七言律诗

蚤凉睡美轻钟后，忽忆对床风雨清。十年仕宦差一笑，少日文酒空深情。故园池台渺岑寂，客路荆棘长从横。我行归休君努力，那将懒漫趋时名。
寄韩少室先生
作者：陈廷敬
朝代：清
体裁：七言绝句

家在行山第一峰，石泉云袅出疏松。黄河渺渺霜风起，收拾渔竿放白龙。
寄题严氏嗜退庵
作者：陈廷敬
朝代：清
体裁：五言律诗

不识江南路，菰城何处边。数椽方丈屋，万里五湖天。苕霅双鸣桨，烟波一画船。富春山好在，高并客星悬。
寒夜即事寄访濂馆文
作者：陈廷敬
朝代：清
体裁：七言律诗

霜风催我出前轩，惆怅西窗宿火温。待漏院传深夜点，校书阁掩几重门。春归江海伤离别，岁晚关山役梦魂。遥想扬州人未去，官梅诗兴与谁论。
寒食日锦州道中
作者：陈廷敬
朝代：清
体裁：五言律诗

冷节关山外，边沙暗玉鞍。海天常欲雨，春路自多寒。三月草未绿，长安花己残。阴风吹锦水，落日正漫漫。
寒食绝句
作者：陈廷敬
朝代：清
体裁：七言绝句

参差红杏柳条斜，冷节关山不见家。一阵晚寒风色恶，绝怜天意为吹花。
对菊
作者：陈廷敬
朝代：清
体裁：五言律诗

秋老凋群卉，天寒有菊花。月稀阶影白，风定槛枝斜。独立真怜汝，逢开每忆家。故园经别处，篱外是天涯。
对酒
作者：陈廷敬
朝代：清
体裁：古风

秋山衔落日，对酒黄金台。坐失万古愁，朱颜一为开。孤斟快心赏，海月天边来。连霞隐高雁，吟风空复哀。霜边野菊色，盈盈照尊罍。含情忽不饮，白鬓纷相催。忘形在浊醪，浮名焉用哉。
对酒栽花
作者：陈廷敬
朝代：清
体裁：七言绝句

对酒栽花白发翁，衰颜得映酒花红。一时年少残心事，来向花边酒盏中。
对酒西山下望裂帛湖有怀廖芸夫往年同游香山碧云语江山之胜兼寄云间二子杨玉符董阆石二首·其一
作者：陈廷敬
朝代：清
体裁：五言律诗

马箠猎平芜，烟波似有无。朗吟山鬼笑，烂醉野人扶。万事依双桨，三生狎五湖。烦君待渔艇，未肯老樵夫。
对酒西山下望裂帛湖有怀廖芸夫往年同游香山碧云语江山之胜兼寄云间二子杨玉符董阆石二首·其二
作者：陈廷敬
朝代：清
体裁：五言律诗

夕鸟下汀洲，残虹挂寺楼。远烟赴山翠，晴雨接波流。昔别惊蓬鬓，今来忆钓舟。人间诗意尽，入海可同求。
对镜
作者：陈廷敬
朝代：清
体裁：七言绝句

昏黑柴门稚子迎，邻鸡催晓报人行。试看青镜如丝发，一日还禁白几茎。
寻畅楼诗为吴孟举赋
作者：陈廷敬
朝代：清
体裁：古风

南国有佳人，高步凌太清。周览四荒外，延伫临层城。层城十二楼，一楼何亭亭。迢迢若木枝，拂我东檐楹。银河水清浅，欲落当窗横。散为三江流，下与吴山平。还顾蓬瀛间，海月滟滟生。登兹俯百川，川上月俱明。我心正如此，皎洁含至精。春月与春风，四序相回萦。伊昔遘嘉会，欢言迈群英。客亭载酒时，题楼闻令名。厥名曰寻畅，此理可服膺。别来四十载，宛尔岁寒盟。松柏千年姿，宁羡桃李荣。彼哉尘壒事，邈矣浮云情。持用祝眉寿，谐之金石声。
寿僧五十
作者：陈廷敬
朝代：清
体裁：七言绝句

桃花柏子旧禅枝，五十风光迥自知。比到赵州行脚日，青莲弄蕊已多时。
寿樊秋试失解有作
作者：陈廷敬
朝代：清
体裁：七言律诗

晋阳宫柳噪寒鸦，桂叶飘零烟月斜。孺子已堪为逐客，老人那得不思家。槐根待醒残年梦，梅蕊禁看破腊花。闻道春耕田绝少，阳坡留与种秋瓜。
射虎行
作者：陈廷敬
朝代：清
体裁：古风

北平太守飞将军，城南射猎天风昏。射虎中石没羽箭，至今石戴霜花痕。萧关昔日良家子，结发从军动边鄙。寂寞南山忆夜行，霸陵亭尉醉呵止。一朝飞盖来北平，三边夜无刁斗声。将军善射出天性，射敌欲尽兼射生。虎也腾伤上猿臂，将军意气轻搏刺。怒形威振万物伏，精爽足可贯厚地。我来访古卢龙傍，广不逢时吾黯伤。吹箫屠狗有异表，时来起作诸侯王。
将卜居而�泉酒垂尽简郭快圃翰读二首·其一
作者：陈廷敬
朝代：清
体裁：七言律诗

山泉美酒色香清，故遣瓶罍细细倾。自入青春尝独醉，己多白发未须惊。赏心四事违朋好，对影三人共月明。今日一尊还寂寂，凭谁相慰此时情。
将卜居而�泉酒垂尽简郭快圃翰读二首·其二
作者：陈廷敬
朝代：清
体裁：七言律诗

鸿飞蹋雪去西东，浮蚁堂中忆雪鸿。树下何人知有道，醉乡我亦爱无功。六分春色三杯酒，半世生涯一亩宫。那有诗书堪乘载，瓦盆倾倒向春风。
将归操
作者：陈廷敬
朝代：清
体裁：乐府曲辞

河之水汤汤，我欲济兮川无梁。岂繄川无梁，我褰我裳。河之水悠悠，我欲济兮波无舟。岂繄波无舟，我曳我裾，我裳我裾。不可以濡兮，吾将焉求。
将渡河梦与朱字绿别
作者：陈廷敬
朝代：清
体裁：七言律诗

汶流相送日清泠，忽漫洪河望渺冥。千里扈行犹辇路，几回话别是离亭。花飞旅鬓逢人白，草长天涯似旧青。不为陇头呜咽水，也因南浦惜飘零。
小屋
作者：陈廷敬
朝代：清
体裁：五言律诗

小屋幽居称，蓬茅作意低。窗开如钓舫，篱插似村溪。絮柳萦帘近，钱荷贴水齐。景光还自爱，未觉是羁栖。
小山
作者：陈廷敬
朝代：清
体裁：七言绝句

城西前日吾来处，野径清流竹树斜。日暮出城拚一过，不因水石为思家。
小山台同虞良西斋对酒作
作者：陈廷敬
朝代：清
体裁：五言律诗

小山文字饮，临眺尽秋城。径逐虚岚上，樽随净露迎。人间从野性，物外得欢情。今夜清吟客，谁听别院声。
小雪夜
作者：陈廷敬
朝代：清
体裁：七言律诗

孟冬风景正凄凄，断卉飞蓬霜满畦。短日作寒逢小雪，流年催晓报黄鸡。珥貂碧落痴如梦，纵酒清时醉似泥。镫火客窗过夜半，家山好在月轮西。
居士心情问老庞饶他陆海与潘江閒来试检丹青看风貌阮何同一双
作者：陈廷敬
朝代：清
体裁：七言绝句

自了平生半偈缘，逢人脱帽有华颠。不应凤阁鸾台客，也学天龙一指禅。
屯留道中二首·其一
作者：陈廷敬
朝代：清
体裁：五言律诗

留滞乡关路，凄迷小县城。野禽呼有字，村店问无名。秋树变黄绿，漳流兼浊清。山川与时物，不减别离情。
屯留道中二首·其二
作者：陈廷敬
朝代：清
体裁：五言律诗

乡县烟林外，停车记昔曾。此行秋色晚，再别意难胜。苦忆黄花放，生怜白鬓增。荒城时一憩，未敢梦觚棱。
山池泛舟四首·其一
作者：陈廷敬
朝代：清
体裁：七言绝句

罨画回廊两岸秋，绿潭红树影悠悠。江湖风水行难渡，争似桥边一叶舟。
山池泛舟四首·其三
作者：陈廷敬
朝代：清
体裁：七言绝句

南垞淼淼北迢迢，画舫红灯未寂寥。不到江南人已老，流泉也似晚时潮。
山池泛舟四首·其二
作者：陈廷敬
朝代：清
体裁：七言绝句

鞍马平生塞上行，水村花底打船声。回思辽海滦江日，一曲烟波万里情。
山池泛舟四首·其四
作者：陈廷敬
朝代：清
体裁：七言绝句

桥下清池池上楼，下楼和月上孤舟。短篷小缆才如许，载得人间万斛愁。
山窗二首·其一
作者：陈廷敬
朝代：清
体裁：五言绝句

山窗曙易蚤，鸡鸣方未已。夜来寒松声，偏入幽人耳。
山窗二首·其二
作者：陈廷敬
朝代：清
体裁：五言绝句

月上松间屋，水流山半泉。夜云行雨归，晓风为飒然。
山行二首·其一
作者：陈廷敬
朝代：清
体裁：七言绝句

旅馆寒灯信宿眠，客心去住杳如年。梦回春月春花夜，依旧啼乌泣墓田。
山行二首·其二
作者：陈廷敬
朝代：清
体裁：七言绝句

客路栖栖老更惊，山人只作看山行。冶桃狂柳纷无赖，白发春风也自生。
山鹧鸪
作者：陈廷敬
朝代：清
体裁：乐府曲辞

何处鹧鸪飞，湘江斑竹枝。夕烟人影外，斜日客行时。断续虞妃泪，苍黄屈子辞。更闻贾太傅，鵩鸟赋深悲。
岁晚与缪虞良
作者：陈廷敬
朝代：清
体裁：七言律诗

斜阳古巷岁空阑，寥落寒庐亦故园。梅际冷枝横冻砚，雀边疏影带閒门。纵拚泥饮防频叹，且为耽书与细论。猿鹤几时音信少，荒鸡咿喔似山村。
岁暮
作者：陈廷敬
朝代：清
体裁：古风

峥嵘岁华临欲满，一如寸寸弯强弓。十年往迹宛在眼，艰难默数风中蓬。流光衮衮奔轮里，暮景飞腾已如此。有酒且饮酣且歌，万事无忧亦无喜。天晴斜阳窗雪明，红梅蔫绵蕊半委。何处紫芝与石髓，浊醪此中有妙理，世上纷纷焉足齿。
岁暮二绝句·其一
作者：陈廷敬
朝代：清
体裁：七言绝句

掾曹京兆亦何求，正使官贫得自由。寂寂年华尊酒在，蒲桃一斗胜凉州。
岁暮二绝句·其二
作者：陈廷敬
朝代：清
体裁：七言绝句

爆火纷纷近岁除，关山迢递记离居。南溪明月梅花路，香粉飘零十载馀。
岁暮和子瞻与子由侍立迩英次韵绝句简曹峨嵋编修四首·其一
作者：陈廷敬
朝代：清
体裁：七言绝句

凄凄梅萼艳犹清，寂寂年华暗欲零。一卷牙签双白鬓，不应黄色上天庭。
岁暮和子瞻与子由侍立迩英次韵绝句简曹峨嵋编修四首·其三
作者：陈廷敬
朝代：清
体裁：七言绝句

谁解先生谑浪言，摧颓病鹤亦乘轩。如今恐被林鸦笑，夜宿朝飞为啄吞。
岁暮和子瞻与子由侍立迩英次韵绝句简曹峨嵋编修四首·其二
作者：陈廷敬
朝代：清
体裁：七言绝句

侵晓衰颜镜里寒，萧萧华发鬓丝乾。缁尘休点清霜色，自爱新弹沐后冠。
岁暮和子瞻与子由侍立迩英次韵绝句简曹峨嵋编修四首·其四
作者：陈廷敬
朝代：清
体裁：七言绝句

东坡居士香山老，出处差同晚节心。不信千秋身寂寞，名根终比道根深。
岁暮夜归写怀寄南溪游好二首·其一
作者：陈廷敬
朝代：清
体裁：七言律诗

拂面流尘倦曲肱，人间只欲醉腾腾。此身至老终成错，时辈多才合让能。雪径数声传漏柝，纸窗一盏读书灯。绝交论广休重拟，五术平生实未曾。
岁暮夜归写怀寄南溪游好二首·其二
作者：陈廷敬
朝代：清
体裁：七言律诗

晓逐残星暮落晖，不成赠处不成归。尺书海内亲朋断，晚岁天涯弟妹违。河柳秋桥人判袂，野棠春社酒沾衣。丛祠西畔桑榆暖，鼓笛声残隐翠微。
岁暮寄午亭友人二首·其一
作者：陈廷敬
朝代：清
体裁：七言律诗

小驿星轺问路岐，梅花寄与陇头枝。烟霜关塞春来蚤，灯火音书夜到迟。为客渐多残岁事，怀人长别少年时。相思不及东风便，杨柳西园取次吹。
岁暮寄午亭友人二首·其二
作者：陈廷敬
朝代：清
体裁：七言律诗

岁尽云山客倦游，每当落日忆吾州。鼓钟白堕荒城社，风雨黄昏旧寺楼。别久交亲多入梦，官贫僮仆亦知愁。残书浊酒真无那，有底閒时不自由。
岁暮杂感二首·其一
作者：陈廷敬
朝代：清
体裁：七言律诗

云山万里一雕鞍，急羽应须起谢安。岭海梅花旌节远，江城金鼓戍楼寒。苦吟独客身将老，小酌幽襟醉后宽。旅兴易伤西望眼，数峰深翠路漫漫。
岁暮杂感二首·其二
作者：陈廷敬
朝代：清
体裁：七言律诗

紫极青霄怅远天，桂阳险绝羽书悬。题诗万马中宵动，草檄孤城百道连。直北风云凭障塞，征南笳鼓在楼船。将军前部何时到，雾散龙沙夜月圆。
岁暮閒居二首·其一
作者：陈廷敬
朝代：清
体裁：七言律诗

频年万事苦纷挐，颇喜衡门赋索居。子度何堪署纸尾，河东空解诵亡书。江梅有信冲寒蚤，窗树多情带月疏。茗碗药囊随客意，残杯冷炙待何如。
岁暮閒居二首·其二
作者：陈廷敬
朝代：清
体裁：七言律诗

平生寂历少清欢，又觉萧条节序阑。世上宦游今己足，天涯风物几回看。杏花眼孔三春热，梅子心肠隔岁酸。迂叟当年思一笑，閒居洛下不休官。
岁暮閒居二首已己元日与樾阡谈白沙之学效其体作二首·其一
作者：陈廷敬
朝代：清
体裁：七言律诗

桃符土梗浪相侵，旧雨何人肯见临。一日又过谁用力，百年空老未求心。莺花有约春还到，风月无边乐重寻。回首姚江成别派，输他岭海自閒吟。
岁除容斋席上送纬云还宜兴兼寄其年
作者：陈廷敬
朝代：清
体裁：七言律诗

隔夜春帆被急装，一尊岁酒作离觞。江山易老东西别，风雨难分上下床。入洛机云羁客恨，游秦枚马著书狂。买田阳羡时将晚，寄语樵渔笠泽傍。
岁除有感简屺瞻
作者：陈廷敬
朝代：清
体裁：七言律诗

华发黄尘爆火前，桃符土梗与周旋。笑看敝帚千金贵，懒点蛾眉半额妍。空忆悲欢追昔梦，且寻诗酒乐新年。文书堆几风窗冷，短檠频移博醉眠。
峄县南见山有作
作者：陈廷敬
朝代：清
体裁：五言律诗

自别春山去，夏云深几重。黄河西北岸，翠色两三峰。未暇观沧海，还应上岱宗。仙人相待久，骑与二茅龙。
崇效寺瓜字韵诗已三叠韵酬雪坞杜少杜少复以诗来再叠前韵奉和
作者：陈廷敬
朝代：清
体裁：七言律诗

无赖城南韦曲斜，妖桃冶杏自家家。閒从月下标宜李，留取亭前署饐瓜。欲解金龟来换酒，正思灵鹊去衔花。紫微郎省文章地，衰散何堪竖颊牙。
崇效寺看枣花书雪坞诗后
作者：陈廷敬
朝代：清
体裁：七言律诗

古城遗垒路横斜，薝卜林中有故家。会见海榴红似火，要看仙枣大如瓜。蕊生野桂偏含实，香敛幽兰未放花。一咏汤休奇绝句，凭将狂语写槎牙。
嵇母节寿诗
作者：陈廷敬
朝代：清
体裁：七言律诗

表忠有喜到慈闱，彩凤衔书下紫微。天上尾箕明岁次，人间兰玉茁春晖。宾朋重整陶家宴，纶綍新裁孟母机。赐得锦袍亲看著，开箱还检侍中衣。
巢学士贤母歌
作者：陈廷敬
朝代：清
体裁：古风

北门学士双银鱼，晨随玉榻昼直庐。有时惠我蓬莱书，开函磊砢千骊珠。上言母氏行，凛凛与众殊。下言弱弟贤，母教勤复劬。朱门贵富世所慕，孝弟为宝今有无。又言子之文，可以式浮趋。子为我歌，歌以寿母馀。流传篇籍无删除，我感公言为踌躇。母善累累，不可以别区。母昔佐夫子，惟孝忠不渝。公今昆弟升华涂，移孝作忠理不诬。参执魁柄争斯须，守母善行为楷模。吾闻母言，食君之禄勿使我虞。贤哉母言真丈夫，青史万年名与俱，福禄永绥神明扶。
巢燕再逾年复至
作者：陈廷敬
朝代：清
体裁：五言律诗

风埽巢痕在，今年燕子回。语多如有诉，别久莫相猜。芳径春泥落，雕梁夜户开。翻惊此时节，去岁不曾来。
巩华城北十里汉寇子翼唐刘去华故里
作者：陈廷敬
朝代：清
体裁：七言律诗

野宿寒沙夜火明，沉沉击柝响孤城。支离半枕荒鸡梦，寂寞千秋万岁名。谏议祠堂边草没，雍奴丘陇朔云平。汉文分地居庸外，遗庙何人问顾成。
巩华城陪祀孝昭皇后梓宫即事恭纪二十四韵
作者：陈廷敬
朝代：清
体裁：五言排律

宿雨郊原外，鸡鸣夜渺漫。早行分梦短，往路入吟宽。肃肃白杨晚，依依青柳残。微云舒绮縠，晨汉没波湍。禾黍西风落，茅茨晓露漙。野花邀翠幰，蔓草簇银鞍。径辟苍烟断，窗虚绿树攒。旌旗思警跸，轩砌想鸣銮。万乘经过地，兹游烂熳看。入门询藻翰，再拜肃衣冠。日月乾光曜，蛟螭御气蟠。彩毫题别墅，金榜赐台官。灌莽天香接，琼瑶宝篆刊。未来真缱绻，欲去尚盘桓。落日山逾静，清流水自寒。飞梁疏澒洞，复嶂叠㠝岏。行殿何萧瑟，孤城此郁盘。神光春杳杳，环佩暮珊珊。凤翣椒风隔，龙楼桂月团。内人思未已，陛楯泪交弹。砧杵凄宫掖，梧桐黯井干。岁时临幄次，灯火驻河干。回首芳华歇，仙游节序阑。鹓鸿续来往，归马独蹒跚。
己丑八月予承祭圣庙我裕以分献同事越日见示写真册子徵予近诗走笔题四首·其一
作者：陈廷敬
朝代：清
体裁：七言绝句

夫子宫墙数仞尊，婺源源水接昆崙。百官宗庙多时见，正是长身几世孙。
己丑八月予承祭圣庙我裕以分献同事越日见示写真册子徵予近诗走笔题四首·其三
作者：陈廷敬
朝代：清
体裁：七言绝句

曾闻五老降星精，万古宗祊在鲁城。不见闽天诞睿日，芙蓉藻井白虹生。
己丑八月予承祭圣庙我裕以分献同事越日见示写真册子徵予近诗走笔题四首·其二
作者：陈廷敬
朝代：清
体裁：七言绝句

长恨抠趋后鲁堂，三千弟子不同行。也应高士轩中去，洒埽还赍一瓣香。
己丑八月予承祭圣庙我裕以分献同事越日见示写真册子徵予近诗走笔题四首·其四
作者：陈廷敬
朝代：清
体裁：七言绝句

珠囊金镜赤书新，冠剑何堪间后尘。四海弦歌同此日，故应吟咏作诗人。
己酉元日蚤朝叠除夕韵二首·其一
作者：陈廷敬
朝代：清
体裁：七言律诗

斗转风回左掖春，频年簪笔侍元辰。看移雉尾疏星落，行近螭头晓雾新。三殿旌旗分阁道，九门钟漏听鸡人。太平朝会垂衣蚤，欲采民风取次申。
己酉元日蚤朝叠除夕韵二首·其二
作者：陈廷敬
朝代：清
体裁：七言律诗

玉律阳回静朔风，銮坡岁月漏声中。苑墙夕燎霏烟碧，宫阁春云送晓红。朝袖香浓天仗外，归鞍日霁掖门东。欣逢主圣时清际，禁近何人作颂同。
己酉除夕前一夜小集怀午亭旧游二首·其一
作者：陈廷敬
朝代：清
体裁：五言律诗

此夜如除夜，他乡是故乡。残年惊隔日，往事乐千场。山路梅花放，村帘竹叶香。平生嵇阮辈，岁月老清狂。
己酉除夕前一夜小集怀午亭旧游二首·其二
作者：陈廷敬
朝代：清
体裁：五言律诗

点检京华事，丛残守岁诗。苇桃催腊蚤，梅柳入春迟。署尾多新字，题襟减旧词。风流销歇甚，应遣故人知。
已己元日与樾阡谈白沙之学效其体作二首·其二
作者：陈廷敬
朝代：清
体裁：七言律诗

归老羲文物候侵，更看蓍扐布成临。诗因闻道知真味，学不求名见自心。白日只今耽酒过，黄粱何用曲肱寻。纷纷得失遗编在，留与閒人作笑吟。
常道士山房水石清供
作者：陈廷敬
朝代：清
体裁：七言绝句

水石清秋净法筵，人间自有一山川。虽然云树参差影，看尽空明四界天。
平山堂
作者：陈廷敬
朝代：清
体裁：古风

我浮大江来，回望江上山。山远翠犹送，江去潮复还。江山递明灭，暝宿茱萸湾。访古平山堂，水竹清心颜。遂登堂上楼，江流山色閒。是时夏景殊，云峰争烟鬟。欧公千载后，何人共跻攀。风流寄欣赏，宽简苏㷀鳏。岂惟雄文字，实将激懦顽。门前清渠水，至今馀潺湲。留题渺何处，似有墨痕斑。
平河桥南二首·其一
作者：陈廷敬
朝代：清
体裁：七言绝句

芒鞋蹋透利名关，一叶轻舟祗是閒。独立斜阳心万里，四天云卷更无山。
平河桥南二首·其二
作者：陈廷敬
朝代：清
体裁：七言绝句

千枝万枝岸边柳，三家五家川上村。剪茅盖屋荻编壁，县吏来时轻打门。
平滇雅三篇 其一 岳湖
作者：陈廷敬
朝代：清
体裁：四言诗

岳湖洋洋，我武洸洸。谓南有藩，无敢撼我疆。岳湖滔滔，我武嚣嚣。谓南有藩，无敢阚我郊。我疆大矣，我圉溢矣。牙蘖其间，竦棘合猬。昔我南藩，化为异类。帝曰大君，以覆以载。推食以食，解衣以衣。迁之善地，勿剪勿拔。彼惟狂昏，狡焉生心。肆为诛首，启戎于南。如螳奋臂，如蚋决眦。首仰臆张，如豕斯鸷。惟帝咨嗟，惠威是崇。薄往禽之，孰佐予功。予矜下民，救此一方。取其残凶，是类是造。祃于临冲，楛矢敦弓。我弓我矢，靡旌摩垒。兵无遗镞，耕无失耜。天堑茫茫，限此江水。既断其趾，且斩其頍。盗负险阻，距趯跃踉。翾飞饥啸，羽翅以张。候在太白，占于天狼。我泾我陇，是震是惊。维彼闽粤，波荡海垠。帝屡下顾，哀此垫昏。盗往连结，倚以父母。乃饵乃诱，乃为盗守。帝援天矛，铩羽截鳞。岭海革面，蒙羞来臣。禽�于威，柔肌于恩。盗失厥助，飞魄殒命。老雄野死，枭雏栖栖。巢湖饮江，倾摇于波。尔居臲卼，我步逶迟。大袒高骧，贼焉遁逃。洞庭汤汤，岳阳峨峨。载驱载驰，爰拔厥家。惟人归德，惟帝之谟。穷经窟宅，是剪是屠。我武燀耀，式廓鬼区。百蛮万国，傒我来苏。
平滇雅三篇 其三 滇池
作者：陈廷敬
朝代：清
体裁：四言诗

滇池汹汹，帝乃平之。匪彼元戎，惟帝之功。高居北极，洞视下方。惟仁智勇，克靖万邦。帝命臣塔，汝从西粤，急捣其窟。塔拜受命，衔枚束刃。环滇其来，龙骇鹏鶱。军声轰然，如坠自天。帝命臣里，汝从巴蜀，横剪侧入。里拜受命，量沙追蓐。有疾其驱，无暴我邦。踣栅跐垒，言壁其东。帝命臣泰，汝从黔趋。惟此蟊贼，数载旷诛。汝将士用命，贼其敢逋。泰拜受命，于皇之训。我旐我旗，于苗于蛮。度幕轻留，弥险蔽关。夺其阻隘，掀其篱藩。兽穷负嵎，我师固以完。帝命我师，势为掎角。麾城摲邑，万里手握。维彼鷇麛，敢抗乔岳。维彼萌蘖，敢傲霜雹。彼蘖繁矣，于焉蟠根。雨露既濡，忘帝力之勤。圣人神武，施设芟夷。斮彼枭骜，张我熊螭。傃镡批亢，下甲陷坚。箕张翼舒，合围于原。兽穷于阱，人或兽哀。快彼凶丑，覆卵毁胎。帝曰吁嗟，劳我人师。日费百万，大农不支。滇人望拯，如餔疗饥。载砺载攻，天策攸宜。孟冬月杪，师薄于城。降幡夕竖，逆骇纵横。林野涂脑，邮驿递颅。滇人歌舞，于屋于衢。夜半捷来，天心恻楚。闵怜下氓，罹此荼苦。我将我师，于野暴露。布惠酬功，急疾如火。于庙于郊，其仪孔炽。华俎腯牲，永言昭事。都人士女，白穸黄童。欢呀噎笑，祝我圣躬。帝曰归来，予开明堂。制礼兴乐，登贤拔良。孩养无告，施厚仁滂。熙我庶绩，纲举目张。永万斯年，率由不忘。
平滇雅三篇 其二 湘东
作者：陈廷敬
朝代：清
体裁：四言诗

师踰于江，于湘之东。师如雷冯震，衡岳以尊。一夫为逆，多方则病。播虐抗有德，我人斯奋，卒归厥命。归命伊何，衡人之灾，衡盗所家。追奔逐北，犀甲雕戈。虎旂龙节，天威所加。帝臣如虎，帝师貙武。烈烈旓旌，渊渊金鼓。嶷嶷绥章，啴啴戎路，莫我敢拒。右刈武陵，左埽星沙。磨崖岣嵝，我功孔嘉。戎马晨服，候烽夕遮。劋绝恶本，敢遗萌芽。其恃枫木，其恃辰龙。震之拔之，自西自东。陟岭踰徼，于山于川。远招迩归，囚豪解颜。东西合师，进次于沅。孽童日蹙，怙凶忍顽。左捣其虚，右攻其坚。载辟载祓，会于中权。既克于沅，沅人媐媐。如日之升，如霖遇晞。以肉其枯，以勍其羸。式歌且舞，以乐我师。南讫罗施，来迎壶浆。鸣鞞铜鼓，洗兵盘江。彼寇舆尸，昼匿宵奔。滇人荒荼，待我于门。凡此滇功，惟断乃成。古者推毂，梱外以行。今者决胜，一秉庙庭。孰是遗孽，而廑睿明。师徒浑浑，渐集于滇，惟天威式监。官臣恪守，乃获其丑。保大定功，流声焉穷。
并州剪刀
作者：陈廷敬
朝代：清
体裁：七言绝句

霜淬风抟出冶豪，雪花照地捷吹毛。乡心如水知难断，嗟尔并州快剪刀。
幽事
作者：陈廷敬
朝代：清
体裁：五言律诗

双扉长画闭，过客自周遮。㨂日移新竹，嗔人扫落花。风帘通乳燕，雨槛数归鸦。幽事春来遍，今年不忆家。
幽人
作者：陈廷敬
朝代：清
体裁：五言律诗

幽人客京洛，不异在山林。夜雨长春草，东风啼曙禽。烟轻寒食近，花落故园深。回首清川曲，还怜此日心。
幽涧泉
作者：陈廷敬
朝代：清
体裁：乐府曲辞

白石烂烂流泉深，松风寂历吹素琴。山窗明月吊孤影，别来五度秋猿吟。猿吟人不归，怨鹤空山飞。泉水波，木叶稀，缉商缀羽张急徽。
广宁斋居使院遥望北镇十二韵
作者：陈廷敬
朝代：清
体裁：五言排律

碣石三韩外，扶桑万国东。幽营分地险，青冀接天崇。华盖垂垂秀，芙蓉片片工。六重纷掩抱，定位屹当中。平冕疑群帝，桓圭俨上公。生成思擘画，巧绝叹鸿濛。望秩存虞典，随刊省禹功。晚霞舒叠浪，斜照贯晴虹。沧海萦襟带，恒山配阙宫。神光终古在，岳祀至今同。芝检传王命，瑶函启薄躬。斋心尘壒外，始儗蹑苍穹。
广宁门再送容斋二首·其一
作者：陈廷敬
朝代：清
体裁：五言律诗

西门一步地，送客已他乡。古庙官桥下，离亭大道傍。塞鸿初断影，灞柳不成行。翘首怀人处，关河近夕阳。
广宁门再送容斋二首·其二
作者：陈廷敬
朝代：清
体裁：五言律诗

壮游芳岁晚，屡别客愁新。草土沾衣泪，烟霄抗手人。白云虚在目，落日对伤神。忍约重来事，萋萋苑树春。
广陵学士北征扈从图
作者：陈廷敬
朝代：清
体裁：古风

方花砖影日未红，相逢鸾佩坳螭东。臣朔空饱太仓米，颇牧惊看在禁中。蓬山仙官寂无语，八窗云开见下土。清水蟾蜍咽玉壶，紫塞胭脂卧鼙鼓。龙旌一捲沙漠尘，青山黄屋相嶙峋。神功如天难绘画，归来高阁图麒麟。生绡别写君年少，横槊簪毫皆入妙。衰白对此意飞动，掩卷临风起清啸。
廖生行
作者：陈廷敬
朝代：清
体裁：古风

廖生文采殊绝伦，万卷读破笔有神。试之有司辄不利，生颜闵默亦不嗔。为生短歌添酒巡，弃置世事谈苍旻。天公居高盖覆广，岂尽照烛穷幽垠。役使众灵杂鬼物，揽执造化抟鸿钧。轰雷掣电走风雨，鞭驱日月排星辰。妖祥彗蚀犹尚尔，况分曹府滋纷纶。陆飞水潜山土藏，各有主者如官臣。量才大细百失一，欂栌杗桷宁皆真。生乎与汝在世上，直须勤买抛青春。我歌君饮休辞频，万事飙忽风中轮。骥子十龄吾所珍，头白笑我徒苦辛。渊明贤愚挂怀抱，不见韩昶讹根银。烦生教儿粗识字，姓名足记堪渔薪。何必嗢咿学老子，鼓刀贩缯亦致身。
开元钟
作者：陈廷敬
朝代：清
体裁：古风

苍茫陵谷开元寺，古钟犹带开元字。寻向桃花观里来，钟声依旧浮空翠。此钟流传自后唐，谁与作者李昭义。黄尘清水变须臾，斗鸡小儿聊角戏。昭义此时亦人杰，屹立孤城下无地。夹寨重云鸟不飞，余吾残营白昼闭。流矢拔足客不知，血暗淋漓痛劈臂。龙骧神捷等沙虫，铭以蒲牢毋失坠。生子当如李亚子，进通忠孝先王识。我怪欧阳传五代，嗣昭特书多可纪。当时亦有刘羲叟，飘零颇恨文章踬。今我来观开元钟，与客谈咏梁唐事。更数百年歌者谁，钟声未歇闻叹喟。
弃宅
作者：陈廷敬
朝代：清
体裁：五言律诗

蚤弃西街宅，栖栖不定居。邯郸留一枕，秘监失残书。酒盏空随汝，花枝最记渠。平生多病意，卜筑未情疏。
张东山少司寇宅观奕
作者：陈廷敬
朝代：清
体裁：七言律诗

人事纷纷似奕棋，故山回首烂柯迟。古松流水幽寻后，清簟疏帘对坐时。旧垒沧桑初历乱，曙天星斗忽参差。祇应万事推枰外，夜雨秋灯话后期。
张东山少司寇宅观弈
作者：陈廷敬
朝代：清

真见长安似弈棋，故山回首烂柯迟。古松流水幽寻后，清簟疏帘对坐时。旧垒沧桑初历乱，曙天星斗忽参差。只应万事推枰外，夜雨秋灯话后期。
张侍郎送鲟鱼
作者：陈廷敬
朝代：清
体裁：七言绝句

回首清江兴渺然，玉鳞网送蚤春前。秋风漫有鲈鱼思，已得槎头缩项鳊。
张孝先中丞开府闽中
作者：陈廷敬
朝代：清
体裁：七言律诗

开府年来出至公，玉銮宣诏大江东。清如秋水涵溟海，直比朱弦应化工。百道楼船回下濑，三呼笙鹤过登嵩。衣裳正及夔龙位，已奏卷阿豹尾中。
张尚书赐金园图
作者：陈廷敬
朝代：清
体裁：七言律诗

鸾坡凤阁昼沉沉，画里龙眠著意寻。田宅漫成归老计，江湖频有托居心。买山不比千秋观，置酒何须太傅金。直使君恩满岩壑，流传胜事纪园林。
张慕亭林坐小照二首·其一
作者：陈廷敬
朝代：清
体裁：七言绝句

横榻风生对仗频，绛驺千步逐行尘。年来借问藏书处，清简留名得几人。
张慕亭林坐小照二首·其二
作者：陈廷敬
朝代：清
体裁：七言绝句

数行书奏九霄边，漏断乌啼夜未眠。敢道霜威誇独坐，张公论事已回天。
张敦复尚书属书斋额仙人好楼居
作者：陈廷敬
朝代：清
体裁：七言绝句

元龙百尺意横秋，湖海平生已白头。青鸟近传天上信，果然人在玉华楼。
张氏园与樾阡孝廉感旧
作者：陈廷敬
朝代：清
体裁：七言律诗

古城幽径写閒愁，裙屐依然似胜流。雨过断云连水榭，日斜疏树隐山楼。五湖别后三年月，四序饶他一半秋。眼底光阴垆畔酒，几人时节与同游。
张秋镇
作者：陈廷敬
朝代：清
体裁：五言律诗

境壤连三县，人烟接二东。渔商河市上，鸡犬漕船中。平野迟斜照，孤帆送远风。浮生信所适，云水夕濛濛。
张衡臣编修以扈从先归觐省赠别
作者：陈廷敬
朝代：清
体裁：七言绝句

也红亭远柳毵毵，我去君来春正酣。试向亭前传一语，樱桃时节到江南。
张西园先生有知已之言殁而余念之不忘见其令孙泽长于京师别后却寄
作者：陈廷敬
朝代：清
体裁：七言律诗

遗老流风迥绝尘，西园文酒十年频。公为东野忘年友，仆比文通是恨人。喜见孙枝头角长，愁看马鬣岁时新。只鸡惟记回车约，宿草春风又湿巾。
归次天津寄舍弟
作者：陈廷敬
朝代：清
体裁：五言律诗

别后江南路，归来蓟北门。谁知潞河岸，还见海潮痕。船舫城边市，渔商水上村。结茆何处好，一一细堪论。
归次金山寺作
作者：陈廷敬
朝代：清
体裁：七言律诗

崔嵬千尺影巉巉，除却浮槎渺莫攀。独立何曾缘两岸，并行终欲后三山。天遥海蜃长漂泊，日落江潮自往还。波浪若能惊地轴，孤根应不在人间。
归自金陵次金山寺怀孝感先生二首·其一
作者：陈廷敬
朝代：清
体裁：七言绝句

澹粉轻烟往迹遥，蒋山残霭暮江潮。万山气象岩岩里，也为风流爱六朝。
归自金陵次金山寺怀孝感先生二首·其二
作者：陈廷敬
朝代：清
体裁：七言绝句

俯仰天渊道甚明，兴亡难问石头城。水心山骨留题处，想见先生万古情。
归舟太仓道中怀王颛庵司寇
作者：陈廷敬
朝代：清
体裁：七言绝句

画省从容吏散迟，水天閒话寄相思。孤舟来往娄东道，鸣鸟疏钟忆旧时。
归舟渡河却寄王昊庐尚书三首·其一
作者：陈廷敬
朝代：清
体裁：七言绝句

小谢青山太白矶，大江西望入清晖。当年欲买金陵宅，今日孤舟逆浪归。
归舟渡河却寄王昊庐尚书三首·其三
作者：陈廷敬
朝代：清
体裁：七言绝句

湖海逢人一笑还，秣陵风景梦魂间。相思为报三山老，已见黄河北岸山。
归舟渡河却寄王昊庐尚书三首·其二
作者：陈廷敬
朝代：清
体裁：七言绝句

凤凰台迥夕阳边，拄颊鸡笼望渺然。也是江东一回到，人生踪迹总堪怜。
归詹事孝仪画像
作者：陈廷敬
朝代：清
体裁：古风

凤鸣时一闻，窅窕千秋长。飞鹏上万里，重霄閟其光。唶嗟天下士，有道不得行。丹青貌颜色，揽图神扬扬。此中含诚明，可以为世坊。词林枝叶大，根柢谁持将。风轮激海水，日夜沃扶桑。自非此理存，斯文得不亡。伟哉桐城公，管领翰墨场。春云霭万卉，高议无否臧。有时屈一指，詹事传芬芳。昔余知詹事，公实告之详。所得副所闻，历久弥炜煌。自听山阳笛，感旧犹沾裳。公今谢政归，云卧龙眠庄。詹事有贤子，茧足陟涧岗。乞公一纸书，细字森琳琅。上言陈主恩，岁月游虞唐。下言叙友谊，斐然及文章。谓非子一言，实至名不彰。余昧作者意，念古徒傍徨。七哀难可继，一恸有馀伤。纪事畏挂漏，选词愁仓皇。惟贤故知贤，举纲目以张。以兹示来哲，笔简情无量。
归路
作者：陈廷敬
朝代：清
体裁：七言律诗

秦城唐垒远经过，回首苍凉秖浩歌。塞外连山何处尽，海边阴雨一春多。野无烽燧如烟火，村有蓬蒿似薜萝。稍喜关门归路近，秾花深柳未蹉跎。
归路复雨
作者：陈廷敬
朝代：清
体裁：七言绝句

岂为登临叹落晖，秋云三日湿秋衣。今年作意过重九，雨里游山雨里归。
当关
作者：陈廷敬
朝代：清
体裁：五言律诗

当关呼不置，残梦几迷离。鸟宿夜还散，鸡声寒渐迟。窗梅风寂历，径竹雪参差。睡美轻钟外，何因得此时。
录别二首·其一
作者：陈廷敬
朝代：清
体裁：古风

皎皎明月光，照我清夜床。欲寝不能寐，揽衣起徬徨。羁人思万里，各在天一方。双双两黄鹄，中道陵寒霜。羽翼一以乖，河汉遥相望。
录别二首·其二
作者：陈廷敬
朝代：清
体裁：古风

北风吹河梁，明星隐历历。悠悠征马嘶，驱车将安适。白日照东隅，黄沙掩行迹。念我同袍人，高举奋羽翮。离颜如卉草，霜露忽复易。时节已晚暮，穷贱竟何益。
彭城道中
作者：陈廷敬
朝代：清
体裁：五言律诗

落日彭城道，凄凉战伐功。至今厅事下，犹说霸王雄。烟草随萧子，风云感沛公。虞兮不寂莫，人在楚歌中。
往昔
作者：陈廷敬
朝代：清
体裁：七言律诗

往昔欢游翰墨场，五陵衣马恣清狂。关情白发参差短，回首青山寂寞长。十载双亲书数纸，寒灯独宿泪千行。兵尘未解年将老，欲说归田已闇伤。
征途闻笛
作者：陈廷敬
朝代：清
体裁：七言绝句

一片关山春月明，边愁遥起故园情。回思吹笛千门夜，落尽梅花送我行。
径秘魔崖登卢师山作
作者：陈廷敬
朝代：清
体裁：古风

溪回秋风温，径仄残阳闪。坡陁下高风，草木相掩苒。填咽谷叶丹，山翠叠磨飐。流涧波丛林，清晖浓于染。辍策稍忘疲，骈席不觉险。昔人晏坐处，苔石无崖广。狎玩大小青，理至物自感。视龙犹蝘蜓，虫豸亦拘检。而我游人间，所遇足嗤点。怅然卢师山，观身老冉冉。
待友
作者：陈廷敬
朝代：清
体裁：古风

微曛度斜涧，暝色赴前岭。石泉激清响，风篁澹疏影。烟钟殷林深，山禽宿夜永。思君拂鸣琴，岩壑渺愈静。
待梅
作者：陈廷敬
朝代：清
体裁：七言律诗

园桃巷柳岂须论，梅信经年探野村。老怯溪桥妨滑路，慵凭帘幕伴閒门。窗虚细朵从疏影，砚冻斜枝认旧痕。索共寒香成一笑，爱他风雪近黄昏。
待舟题北镇旧诗
作者：陈廷敬
朝代：清
体裁：五言律诗

柳暗青门道，花明白玉珂。三春飞旆去，万里使车过。渔唱江南曲，龙沙塞上歌。平生迟暮意，无那壮游何。
徐孟枢侍御过集
作者：陈廷敬
朝代：清
体裁：七言律诗

谁遣台乌报晓迁，玉堂清冷忆君贤。自怜易过同官日，可惜相逢汎爱前。人散寒厅判独醉，月明永夜不成眠。绣衣咫尺金门路，封事何时到日边。
徐州道中二月十五夜月·其一
作者：陈廷敬
朝代：清
体裁：古风

一身为太虚，明月在其里。天边见明月，太虚复如此。
徐州道中二月十五夜月·其二
作者：陈廷敬
朝代：清
体裁：古风

仲春三五月，宛是前年明。明月不改色，所见有亏盈。
徐州道中寄荀少京师
作者：陈廷敬
朝代：清
体裁：七言绝句

扁舟一叶水连天，归雁成行落照边。今夜黄楼春草梦，遥思风雨对床眠。
徐给事虞门宣沙视牧写真
作者：陈廷敬
朝代：清
体裁：古风

边沙夜静昼不昏，长城不锁开关门。时清归马天山下，千匹万匹如云屯。宣沙千厩尤最盛，考牧攻驹得雄俊。谁其典领坐致此，临城长官赤县令。使君今为掖闼臣，风貌奕奕愈有神。肯信书生事鞍马，故尔写真传后人。更画此图著省壁，青琐花骢照夜白。就中八尺生有神，怪底龙池飞霹雳。
得竹垞书却寄
作者：陈廷敬
朝代：清
体裁：七言律诗

青镜流光旅鬓疏，惭君问讯近何如。门前燕市黄垆酒，袖里江云白雁书。岂有勋名悬竹帛，已知人物在樵渔。灞陵柳色年年绿，送尽离人伴索居。
得苕文请急还长洲书却寄六首·其一
作者：陈廷敬
朝代：清
体裁：七言绝句

头白何时见汗青，禁门深籍锁寒厅。应知别笥多藏藁，归向名山作一经。
得苕文请急还长洲书却寄六首·其三
作者：陈廷敬
朝代：清
体裁：七言绝句

白首何缘问故新，骊驹声断堠傍尘。青门杨柳春如旧，相送城门更几人。
得苕文请急还长洲书却寄六首·其二
作者：陈廷敬
朝代：清
体裁：七言绝句

挏酒团茶自上方，御钱饼饵赐新尝。江东大有思归客，千里莼羹味许长。
得苕文请急还长洲书却寄六首·其五
作者：陈廷敬
朝代：清
体裁：七言绝句

乞守何曾得越州，还乡终赐曲湖游。洞庭云树三江水，一棹归来合得休。
得苕文请急还长洲书却寄六首·其六
作者：陈廷敬
朝代：清
体裁：七言绝句

出处年来肯异君，西窗苦语记离分。已违白首江湖约，留取青山日暮云。
得苕文请急还长洲书却寄六首·其四
作者：陈廷敬
朝代：清
体裁：七言绝句

万壑千岩老一村，太行枝陇敢言尊。吴山楚水堪乘兴，更向尧峰与细论。
御书大福字恭纪
作者：陈廷敬
朝代：清
体裁：七言律诗

维皇锡福遍烝民，天藻亲题到老臣。今岁预知明岁喜，万家先占一家春。仰瞻红日长如昼，若比骊珠大似轮。亿载光华歌复旦，溥将寿域转洪钧。
御书春帖子恭纪
作者：陈廷敬
朝代：清
体裁：七言律诗

神书日贲通明殿，春帖先题供奉班。人喜王正逢圣藻，儿惊天笔忆龙颜。门前岂敢悬双璧，楹际真同被两间。捧向茅堂常北面，年年椒颂祝南山。
御府藏翰歌
作者：陈廷敬
朝代：清
体裁：古风

圣皇稽古典制作，覃敷文命流荒朔。玉榻引近亲儒臣，缥缃罗列探秘阁。书法无过王右军，淋漓宝墨今尚存。龙跳虎卧在眼底，置身凤阙当天门。草圣昔时谁独步，汉有张芝唐怀素。长沙自言得三昧，快笔风飙与神遇。平原大节何嶙峋，端人正士俨垂绅。世人学书工侧媚，涂饰形貌无其真。五代以来推赵宋，眉山作势看飞动。大海紫澜波涛雄，琅玕碧树枝柯重。米家书画满载船，字迹逸宕尤争妍。近来董王皆自出，翰墨风流天下传。考亭乐道亦游艺，纵横妙得苍史意。顿挫盘蹙势最奇，行空天马群鸿戏。其馀书者纷纷多，承旨秀出谁能过。东晋遗法宛犹在，戈铓波磔含冲和。数卷蛟螭盘玉轴，名家豪素藏天禄。宝箧开封近御频，光华偏入重瞳目。丹霄绨几垆烟浮，宸章五色兼银钩。神姿结搆世无比，落笔万象风云收。至尊宵衣偶挥洒，夐绝天巧非人谋。允惟睿圣超百辟，生知好古而敏求。
循西山下夜行达晓
作者：陈廷敬
朝代：清
体裁：古风

落月欲落山之西，绿烟未灭金盆低。插天青嶂横丹梯，林壑窈冥微径迷。临风怅望心魂悽，道转高桥溪碧沙。堤平柳眠雀啄花，杏飘残雪桃蒸霞。我行已到山之涯，东方海云腾日车。
微雨有怀颛庵果亭
作者：陈廷敬
朝代：清
体裁：古风

相对忽不乐，相思转未慵。高斋过微雨，暝色来疏钟。酒易金龟换，人难玉尘逢。同君寂默意，吾道适何从。
德州北晓发遇阮亭
作者：陈廷敬
朝代：清
体裁：七言律诗

春岸沉沉拨棹声，长川疏柳带高城。寒灯夜雪依篷重，清镜衰颜映水明。每惜芳年曾久别，骤看迟暮若为情。相思应到分流处，汶水东西两送行。
德州南界怀田纶霞冯大木
作者：陈廷敬
朝代：清
体裁：五言律诗

夜过东阳界，朝行卫水濆。青春方浩浩，白发任纷纷。山远留残照，川长宿去云。閒心逐流水，今日为思君。
德州道中寄缪虞良
作者：陈廷敬
朝代：清
体裁：古风

前年共君来，吴地芳草菲。去年送君去，燕山木叶飞。今年此怀君，春帆凌浩淼。燕山在青霄，吴地限江表。云中岱宗出，天际黄河流。严程赴长淮，王事有淹留。傥入京口船，应泊枫桥夜。南园昔所经，高斋榻可下。曙窗语烟禽，杂花满故枝。君其尚能来，正及前年时。
心迹
作者：陈廷敬
朝代：清
体裁：五言律诗

月上还在路，鸡鸣已出门。养亲甘仕宦，为客别田园。白发无才思，青山只梦魂。软尘没鞍马，心迹向谁论。
忆与牧仲郊馆夜集二绝句·其一
作者：陈廷敬
朝代：清
体裁：七言绝句

梦入新丰路未长，依然题竹满筠廊。怪来诗与花枝好，人在宜春别苑傍。
忆与牧仲郊馆夜集二绝句·其二
作者：陈廷敬
朝代：清
体裁：七言绝句

泉石苍烟接近村，夜深月照两閒门。午亭归路凭君问，山后青山是故园。
忆午涯烟舫题南来小舟四绝句·其一
作者：陈廷敬
朝代：清
体裁：七言绝句

竹篙青幕漾轻岚，如叶随风下钓潭。秋水一塘䑳一只，当时曾拟到江南。
忆午涯烟舫题南来小舟四绝句·其三
作者：陈廷敬
朝代：清
体裁：七言绝句

南船应载五湖游，散尽行人万顷愁。得似多情白太傅，归来旧舫忆苏州。
忆午涯烟舫题南来小舟四绝句·其二
作者：陈廷敬
朝代：清
体裁：七言绝句

水嬉天慰白头人，南舫来时物候新。不碍琉璃清净眼，扬州烟月冶城春。
忆午涯烟舫题南来小舟四绝句·其四
作者：陈廷敬
朝代：清
体裁：七言绝句

也是云天是水天，春花如雾柳如烟。怪他日夜东流水，送尽南来北去船。
忆卢龙旧游有怀伦子受使君
作者：陈廷敬
朝代：清
体裁：七言律诗

猿肩虎石事悠悠，为客青春欲白头。碣石东风生大海，蓟门明月照高楼。边关路绕车轮去，花柳村深步屧游。今日使君行部处，云山三晋控神州。
忆旧寄缪虞良
作者：陈廷敬
朝代：清
体裁：五言律诗

旧日同游处，西窗暗网尘。阮家粗饭久，莱子綵衣新。昔送之官客，今思解组人。共知捧檄意，失喜为慈亲。
忆樊川梅花用东坡松风亭梅花韵
作者：陈廷敬
朝代：清
体裁：古风

半林乔木樊川村，数株梅花牵梦魂。媌娥靡曼不挂眼，夭桃野杏为狂昏。一廛未安扬子宅，五亩欲老香山园。玉妃鬖髿露身手，暗香冷艳来相温。有时先生春睡美，绮窗唤起惊朝暾。经寒故尝却罗幔，避风勤与关柴门。翻笑孤山林处士，拥衾对花花无言。只今人去花寂寞，谁怜落月閒清尊。
忆樊川梅花用东坡松风亭梅花韵
作者：陈廷敬
朝代：清

半林乔木樊川村，数株梅花牵梦魂。媌娥靡曼不挂眼，夭桃野杏为狂昏。一廛未安扬子宅，五亩欲老香山园。玉妃鬖髿露身手，暗香冷艳来相温。有时先生春睡美，绮窗唤起惊朝暾。经寒故尝却罗幔，避风勤与关柴门。翻笑孤山林处士，拥衾对花花无言。只今人去花寂寞，谁怜落月闲清尊。
怀七柿滩
作者：陈廷敬
朝代：清
体裁：七言绝句

洞阳风落满林霜，萍蔗甘寒味许长。解道黄柑三百颗，不如红柿熟千章。
怀吴园次扬州
作者：陈廷敬
朝代：清
体裁：七言律诗

十年僦屋西街住，山色东窗共短篱。隔坐秋灯闻夜语，蚤朝官马并晨嘶。江寒北雁春前少，人去邻花雪后迟。渺渺芜城烟水阔，蓟楼明月忆君时。
怀彭羡门少宰二首·其一
作者：陈廷敬
朝代：清
体裁：七言绝句

相思极浦空流水，终古寒潮带夕阳。一到江天吟秀句，故人文采似文房。
怀彭羡门少宰二首·其二
作者：陈廷敬
朝代：清
体裁：七言绝句

仿佛清诗慰寂寥，吴山越水路迢迢。试吟海月江潮句，自古精灵应未消。
怀盘山答拙庵
作者：陈廷敬
朝代：清
体裁：五言律诗

布谷响春城，春山寄远情。红泉连雨晓，白鸟破烟明。塔影飘西塞，峰云下北平。松门曾杖策，从此想无生。
怀荀少
作者：陈廷敬
朝代：清
体裁：五言律诗

折柳来时路，归鸿别后声。孤灯眠客舍，暮雨闭春城。野店宿何处，居人同此情。更堪故山道，明日是清明。
怀荀少公干
作者：陈廷敬
朝代：清
体裁：五言律诗

少睡多愁夜，秋窗梦不成。西楼风雨恨，南浦别离情。有患吾身老，相怜万事轻。年华又摇落，息念学无生。
怀西山旧游简阮亭容斋
作者：陈廷敬
朝代：清
体裁：七言律诗

磴道盘空山四围，暮投林杪翠沾衣。幽禽大壑柴扉晚，疏磬孤峰夕照微。杖底登临秋水落，坐中风雨塞鸿稀。梦魂谷口巾车路，犹记苍茫倒载归。
怀陟屺楼
作者：陈廷敬
朝代：清
体裁：七言绝句

回首关河草木黄，浮云西去野茫茫。松楸未长霜先落，陟屺楼空挂夕阳。
怀青丘旧隐
作者：陈廷敬
朝代：清
体裁：五言律诗

愁绝怀人夜，心飞一叶秋。孤征犹北雁，别恨自南楼。一夏幸无病，三年成薄游。阳坡瓜熟否，摇落旧青丘。
思母庵夜雨
作者：陈廷敬
朝代：清
体裁：古风

空山夜雨秋浪浪，危楼梦回衾簟凉。我今独来神黯伤，千忧万恨堆心肠。鸡鸣窗白雨不细，睡乡避人亦避世。长松袅云烟涨溪，杳杳人踪门昼闭。阴黑睡起疑日中，山前山后雨濛濛。去家十里信不通，山涧水满岸路穷。前日我来秋风凄，今日欲归秋雨迷。人生聚散隔风雨，蹇驴卧鸣仆谇语。前日日晴不肯归，薪刍雨阻人驴饥。
急水河
作者：陈廷敬
朝代：清
体裁：七言绝句

急水河深水急流，归人三月滞边州。石尤风解留行客，惆怅车轮与马头。
恩许先一日发京于水次待驾
作者：陈廷敬
朝代：清
体裁：五言律诗

羽卫传清跸，天行念老臣。暂分仙仗路，先及属车尘。云水临前浦，烟花接早春。恩光随处好，普为万方民。
恭和圣制裕亲王挽诗二章谨依阳青元韵·其一
作者：陈廷敬
朝代：清
体裁：五言律诗

天德敦同气，巍巍云汉章。流芳传睿藻，乐善惜贤王。桐叶飘疏翠，棠花落晚香。情深亲洒翰，雨泣迸成行。
恭和圣制裕亲王挽诗二章谨依阳青元韵·其二
作者：陈廷敬
朝代：清
体裁：五言律诗

内殿思前事，皇心记幼龄。步趋同问寝，讲诵旧传经。视药调金已，移銮隔绛屏。亲贤加典礼，编简万年青。
恭和御制为考试叹应制
作者：陈廷敬
朝代：清
体裁：五言律诗

圣谟重廉介，雅化已新更。岂独司文吏，能容黩货声。人才关国是，教养本皇情。上体公明训，无私便有名。
恭和御制喜雨诗
作者：陈廷敬
朝代：清
体裁：七言绝句

乍拂觚棱满禁城，宫花含色柳烟轻。风云万象供天藻，雨露三农见圣情。
恭和御制赐辅国将军俄启诗
作者：陈廷敬
朝代：清
体裁：七言绝句

沛上云飞起大风，射生猿臂挽强弓。日边蚤识龙孙贵，天际新传凤藻雄。
恭和御制送冯相国致政归益都
作者：陈廷敬
朝代：清
体裁：五言律诗

河山还禹迹，带砺得尧年。岳揽岱宗石，海归星宿泉。身名多上相，出处在高贤。日观登临数，长怀直北天。
恭和御制送杜相国致政归宝坻
作者：陈廷敬
朝代：清
体裁：五言律诗

十年深密地，亲见翊承平。龙尾随天路，螭头直殿楹。归田三疏意，祖帐百僚情。赓和怀贤什，云章丽太清。
恭和御制麦秋盈野志喜诗元韵应制
作者：陈廷敬
朝代：清
体裁：七言律诗

清和时节见丰年，麦垄盈祥气候全。并是两岐兼九穗，不论南陌与东阡。三秋民乐同豳雅，五色天文上御笺。常记占星看础润，夜深行遍玉阶砖。
悼姜西溟
作者：陈廷敬
朝代：清
体裁：七言律诗

牛耳鸡坛孰主盟，灯檠风雨暮年情。都将阮籍穷途泪，为送刘伶荷锸行。黄土文章圜草绿，白头科第榜花明。瓦全玉碎皆由命，敢向词场薄友生。
惠山泉
作者：陈廷敬
朝代：清
体裁：古风

青林欲断苍山起，山色沉沉出泉水。散作清晖百道飞，远映千船万船里。急呼双桨快幽寻，清赏迢迢惬素心。溪边靃靡披瑶草，石上潺湲写玉琴。我行吴越千山道，春山处处流泉好。玉床金井纷徒然，一酌清泉可终老。山僧知我再来情，汲泉遣致双瓷瓶。黄泥赤印漫天下，见此双瓶信可凭。龙团手试清沤发，引满浮空对明月。七碗一饮不尽兴，夜来少睡心愲愲。摩挲双瓶为三叹，我自愁多岂汝怨。提携珍惜向故山，折脚铛中煮粥饭。
惠山泉和东坡追用唐处士王武陵窦群朱宿所赋诗韵兼以泉水贻桐城先生三首·其一
作者：陈廷敬
朝代：清
体裁：古风

昨夕发京口，不踏焦山苍。今夕过惠山，不登漪澜堂。昔者苏夫子，鸾鹤空翱翔。邈然下江海，泉水流云光。虚明见何色，清净闻何香。今我亦栖栖，尘影岂易忘。
惠山泉和东坡追用唐处士王武陵窦群朱宿所赋诗韵兼以泉水贻桐城先生三首·其三
作者：陈廷敬
朝代：清
体裁：古风

残红亚山坳，微绿散林樾。夙闻此中泉，色味称两绝。遣舟取一壶，荡桨烟明灭。去山亦已远，倾水泻山月。眷言臭如兰，佳处相映发。分瓯随清波，川行靡定辙。
惠山泉和东坡追用唐处士王武陵窦群朱宿所赋诗韵兼以泉水贻桐城先生三首·其二
作者：陈廷敬
朝代：清
体裁：古风

水行亦近山，清晖相娱人。湖江去浩淼，岩涧来幽新。吾生亦聊尔，与物无缁磷。性僻耽佳句，道远泥客尘。夜来浊水珠，皎皎凌清旻。永言沿馀波，犹冀德润邻。
惠济祠观河歌
作者：陈廷敬
朝代：清
体裁：古风

桐柏之山兮高峨峨。下有清淮兮汎滥多。浩浩洋洋兮殚为洪河。殚为洪河兮浮齧桑。走临淮兮腾维扬。使淮水其安流兮河弗逆。经之营之兮匪伊朝夕。乌用白马兮湛玉璧。驾飞龙以周游兮，指旧川以为期。彼滔滔兮来迎，澹容与兮河之湄。荷盖兮骖螭。登东陆兮遐思。揽日月兮时正中。奠四海兮将焉穷。
戊戌春同长公兄偕计吏过武安有王生好侠喜客置酒旅亭壬寅长公捐馆舍而余西归再见王生感旧有作二首·其一
作者：陈廷敬
朝代：清
体裁：七言绝句

马迹桃花双玉鞍，河阳县里万人看。重来寂寂秋风晚，一路荒山雁唳寒。
戊戌春同长公兄偕计吏过武安有王生好侠喜客置酒旅亭壬寅长公捐馆舍而余西归再见王生感旧有作二首·其二
作者：陈廷敬
朝代：清
体裁：七言绝句

万壑霜林一鸟鸣，乡心怯入故山程。更怜野渡寻舟处，依旧斜阳满县城。
戊辰元日左阙下呈南溟容斋两少宰
作者：陈廷敬
朝代：清
体裁：七言律诗

过眼交游阅世忙，星趋漏散只随行。春迟荀令香三日，花共江淹梦一床。剩有蓼芽惊节物，更无綵胜惜年芳。相依浑似舟船坐，夕照蓬窗影渐长。
戊辰除夕与樾阡
作者：陈廷敬
朝代：清
体裁：七言律诗

休将乐事等虚名，鱼跃鸢飞妙臭声。千仞跛羊行自喜，一时驽马路羞争。冰霜不惜经残夜，泉石终堪托此生。会得舞雩童冠意，春风何处不春情。
戏次仲礼与豫朋端午酬和韵
作者：陈廷敬
朝代：清
体裁：七言律诗

浮世功名转寂寥，鲁连蹈海为无聊。趋尘似葆头惭面，忍事如囊腹愧腰。诗垒重摩三舍退，愁城新破独身跳。翛然自入羲皇梦，不与灵均赋大招。
戏题杜上舍著色兰二首·其一
作者：陈廷敬
朝代：清
体裁：七言绝句

幽兰空谷自天真，细写黄金绿玉匀。岂是丹青工作意，学他红粉向时人。
戏题杜上舍著色兰二首·其二
作者：陈廷敬
朝代：清
体裁：七言绝句

绮兰高绝楚骚工，剩有幽芳入画中。闻道集贤多綵笔，能无风雅续萧嵩。
戴文进画渔家乐
作者：陈廷敬
朝代：清
体裁：七言绝句

曾写红袍绿水隅，众中颜色果然殊。蓑衣箬笠云天阔，可是秋江旧钓图。
扬州二首·其一
作者：陈廷敬
朝代：清
体裁：七言绝句

绿杨城郭古扬州，多是三生梦里游。今日到来双鬓老，朱楼空捲玉帘钩。
扬州二首·其二
作者：陈廷敬
朝代：清
体裁：七言绝句

烟月扬州处处花，风流赢得俗人誇。凭君更数凄凉句，终古垂杨有暮鸦。
折杨柳二首·其一
作者：陈廷敬
朝代：清
体裁：乐府曲辞

楼下与君别，柳条初覆肩。柳今与楼长，摇曳金窗烟。春暗黄龙塞，花明黑水川。含情忍攀折，远寄东风前。
折杨柳二首·其二
作者：陈廷敬
朝代：清
体裁：乐府曲辞

杨柳三春树，年年别恨长。曲中官渡月，枝上塞门霜。红粉倡园色，黄沙剑客妆。金鞭不可赠，攀折暮情伤。
拈朱子句恭拟应制诗赋得霁月光风更别传
作者：陈廷敬
朝代：清
体裁：七言律诗

五星东井事依然，洄溯濂溪接后先。一自图书寻有绪，顿令风月浩无边。勋华在昔三千载，闽洛于今五百年。学统此时符帝统，斯文端是圣人传。
招隐寺
作者：陈廷敬
朝代：清
体裁：七言绝句

招隐山深白日斜，山前犹说戴颙家。题诗人去无消息，零落春风玉蕊花。
拟古一首寄林吉人
作者：陈廷敬
朝代：清
体裁：古风

渌水湛明镜，照我青蛾眉。几回芳树下，荡漾凉风吹。思君渺银汉，洪涛浩无涯。双星虽迢迢，会合岁有期。不见机中人，停梭感鬓丝。
挽太原故人王德新
作者：陈廷敬
朝代：清
体裁：五言律诗

碧玉晋祠水，白云汾上秋。故人今不见，携酒昔同游。漂泊醉乡老，沉冥仙者流。天津桥畔望，长忆董糟丘。
挽毛锦来吏部
作者：陈廷敬
朝代：清
体裁：七言律诗

萧萧邻杵动凄其，寂寂房栊素幔垂。春日客亭分手后，夕阳老泪过门时。椒浆馀阁招魂晚，兵火孤儿上道迟。百口重围传警急，三秋旅榇网虫丝。
挽王考功子底宋观察玉叔
作者：陈廷敬
朝代：清
体裁：五言排律

素旐齐城北，朱幡蜀道东。萧条万里外，沦没一年中。世路怜诸子，交情尽二公。招魂伤宋玉，死孝悯王戎。赋鵩才犹壮，哀麟笔遂终。玉棺天上落，瑶瑟寝堂空。暮雨悬邻杵，秋云冷殡宫。夜台归有伴，泉路恨何穷。前后铨衡地，凄凉诏狱同。范滂真蹇谔，裴楷自清通。藻镜南曹月，琅珰北寺风。宦途纷轗轲，襟抱得冲融。颠踬非天意，生全荷圣聪。追随思夙昔，狂醉笑儿童。名列班扬盛，文兼沈鲍工。妍媸惭刻画，瑕垢属磨砻。章句功名薄，生涯负贩雄。霜摧汉畤柏，风折峄阳桐。岁月鱼吞饵，乾坤鸟触笼。漂摇惊汎梗，惨澹送飞蓬。肠断山阳笛，悲迷朔塞鸿。池塘春草绿，丘陇野棠红。腹巳真成痛，心还暗欲忡。九原人在否，洒泪向荒丛。
挽郑大夫
作者：陈廷敬
朝代：清
体裁：古风

建安秀江岭，万古一考亭。天游群鸾翔，三十六峰青。一峰上巉绝，屹若划巨灵。紫阳光日月，我公声雷霆。小学字忠孝，大篇文六经。舍生取仁义，宜祀于孔庭。女史并记载，烈烈同芳声。郎君辱齐年，遐躅思仪型。回首题名处，春风语塔铃。年年蒲柳绿，人散稀晨星。曹官偶接膝，遗直明邦刑。衙餐讯往迹，辍箸涕泗零。以余谬好古，命我为公铭。铭当三熏沐，短歌侑神听。
排闷
作者：陈廷敬
朝代：清
体裁：七言律诗

一步强弯一寸弓，满船齐看满帆风。呼牛应牛故尔尔，得马失马何悤悤。橡栗生涯愁杜甫，蛙蛇家口老卢仝。此身真作浮游计，到底输他造化工。
摩诃庵再游四首·其一
作者：陈廷敬
朝代：清
体裁：五言律诗

别久祗林树，山门系马开。清明三度过，花柳两回来。圃乱春畦水，僧閒退院苔。沙鸥相对立，莺燕莫嫌猜。
摩诃庵再游四首·其三
作者：陈廷敬
朝代：清
体裁：五言律诗

后园临野色，春日自凄迷。暄冷时无定，莺花晚未齐。墟烟松鼠窜，山暝木魈啼。回首高梁水，苍苍落照低。
摩诃庵再游四首·其二
作者：陈廷敬
朝代：清
体裁：五言律诗

暮景西村僻，精蓝此地逢。残花落清梵，深竹度烟钟。春雨红楼暗，香林碧树浓。近来幽意惬，巾拂对从容。
摩诃庵再游四首·其四
作者：陈廷敬
朝代：清
体裁：五言律诗

登临小丘上，空际碧巉巉。涧底长松荫，山叉落日衔。野花随步屧，村酒湿春衫。大块韶光晚，柴关忆旧岩。
放棹
作者：陈廷敬
朝代：清
体裁：古风

水宿无常程，春气今日佳。篙师喜相将，故棹河之涯。一自发京辇，登舻愿始偕。复此美烟景，良辰天公排。岸转捷飞鸟，树过回奔騧。初或碍净目，久乃增奇怀。物象虽有变，蕴真无所乖。君看六幅蒲，何如十二街。不动而谓动，长年来俳谐。
放歌再用坡公韵
作者：陈廷敬
朝代：清
体裁：古风

明月在窗谁与呼，数枝风竹鸣墙隅。先生宴坐百不思，更鼓未起人声无。三旬九食天所病，霍然中夜歌可夫。丝竹不解作陶写，药饵颇赖相撑扶。铜镜憔悴已上面，更堪拣摘霜髭须。敝屋青山何太晚，残经白首正坐迂。得句浅澹取押韵，哦诗漫浪非和苏。朝餐暮卧聊尔耳，虽百年活岂复殊。先王道在古圣远，茫茫天壤乃有吾。明月与汝生为徒，随风一棹游江湖。
故箧中见亡友米紫来制墨
作者：陈廷敬
朝代：清
体裁：七言绝句

松煤寒翠结轻尘，旧法新传易水真。老注虫鱼成底事，非人磨墨墨磨人。
敦复澹人二学士见和除夕元日诗叠前韵二首·其一
作者：陈廷敬
朝代：清
体裁：七言律诗

春色蓬门取次还，总无过客也须关。休辞白堕频倾盏，颇却青钱忘买山。爆竹谁家方竞胜，桃符昨夜暂投閒。椒花满眼纷相映，笑煞顽夫老更顽。
敦复澹人二学士见和除夕元日诗叠前韵二首·其二
作者：陈廷敬
朝代：清
体裁：七言律诗

粗治文书久拒门，年光几度向朝元。残经独抱时开卷，岁酒将阑己合樽。闷遣苇桃驱路鬼，戏从鱼鼠问长恩。春寒切忆鹓鸾侣，身在凌霄气象温。
文衡山泼墨山水
作者：陈廷敬
朝代：清
体裁：七言绝句

供奉归来野意閒，红栏绿浪五湖间。谁知水墨萧森物，画出荆关著色山。
斋中读书即事二首·其一
作者：陈廷敬
朝代：清
体裁：七言律诗

翻馀残史意厌厌，清簟斜曛昼下帘。笑忆相如逢狗监，懒从詹尹拂龟占。心如苦笋风还折，愁比黄杨闰更添。剩有草庭生意在，笔花频夜梦江淹。
斋中读书即事二首·其二
作者：陈廷敬
朝代：清
体裁：七言律诗

花时事过甘头白，老境春残奈酒浓。近日情怀还漫浪，几人语笑更从容。归田己愧陶彭泽，矢口常怜阮嗣宗。遗事吟残杯一进，五更睡美不闻钟。
斋宿古庙题壁
作者：陈廷敬
朝代：清
体裁：七言绝句

三间草屋半枯槐，坏壁难禁风雪堆。除却秋官凉冷客，门前驺唱不曾来。
斋宿秋官署中不寐作
作者：陈廷敬
朝代：清
体裁：七言律诗

旧事新愁叹此身，一回不寐一伤神。打头落叶生惊汝，覆手翻云尽让人。明灭曙镫残焰在，笼铜更鼓五声频。布衾缩项寒如水，笑比鳏鱼竟是真。
斋所赠木庵
作者：陈廷敬
朝代：清
体裁：七言律诗

昼帘终日紫烟萦，斋阁香炉对晚晴。云散玉绳低古署，雪融珠斗出高城。八能律琯飞灰映，万卷书签插架明。见说纶扉多胜事，一门三叶嗣元成。
新居春夜
作者：陈廷敬
朝代：清
体裁：五言律诗

白首孤吟迫，青春永叹深。幽怀耿斜月，清梦觉寒衾。小巷更筹密，高楼雁语沉。频年羁客意，飘泊又从今。
新居送素心归里
作者：陈廷敬
朝代：清
体裁：七言律诗

窗阁新开客过稀，茅茨只似旧双扉。清明岁闰花禁坼，风雨春寒燕未归。青鬓流年思弟妹，白云长日恋庭闱。因君为问田园事，何处烟波无钓矶。
新年
作者：陈廷敬
朝代：清
体裁：古风

新年尘事静，歌笑亦已阑。喈喈午鸡声，空帘风搴翻。人生渺沧海，一波幻影间。得此且为乐，不慕天上仙。海波本无意，随彼春风还。仙者多畏忌，竦息蓬莱班。花开青绮窗，酒半生朱颜。看花酌美酒，与子娱新年。
新年湘北玉阶过集
作者：陈廷敬
朝代：清
体裁：五言律诗

风沙连上日，烟景易黄昏。新月初三夜，春筵第一樽。催诗烧短烛，留客闭重门。犹是椒盘会，年光与细论。
新年送别
作者：陈廷敬
朝代：清
体裁：古风

晓驾午在门，离堂语难久。君归怆朱颜，我留伤白首。微霰欲成花，轻烟未着柳。长恨送别心，不在春风后。
新斋十首·其一
作者：陈廷敬
朝代：清
体裁：五言律诗

前度人还在，三间屋又成。劫尘容小住，丹药觅长生。赤斧分曹日，洪厓抗手情。别来应未久，且缓玉霄行。
新斋十首·其七
作者：陈廷敬
朝代：清
体裁：五言律诗

钩帘残日落，移坐远风斜。径曲供行药，篱疏可映花。无题诗得句，有酒客忘家。最是登临处，秋山烂晚霞。
新斋十首·其三
作者：陈廷敬
朝代：清
体裁：五言律诗

卜筑平生意，高楼独上情。扶栏新种柳，隔叶蚤闻莺。坐久云还岫，归迟月满城。稍愁风露夜，玉漏太分明。
新斋十首·其九
作者：陈廷敬
朝代：清
体裁：五言律诗

秘宝黄公迹，兼珍亦世无。云根留米癖，树本见倪迂。灵物如相待，斯人可与徒。摩挲怜手眼，欢赏在须臾。
新斋十首·其二
作者：陈廷敬
朝代：清
体裁：五言律诗

牙签新未触，垆酒旧能赊。戏蝶轻团阵，分蜂晚敛衙。粉墙低过竹，篱径窄妨花。莫道幽居小，楼头十万家。
新斋十首·其五
作者：陈廷敬
朝代：清
体裁：五言律诗

草堂兼水石，不似在城中。柳影鱼游树，花梢蝶戏空。野烟浓趁雨，林暑薄随风。旦夕帘栊寂，幽怀谁与同。
新斋十首·其八
作者：陈廷敬
朝代：清
体裁：五言律诗

千古高人意，风流属画师。烟云为供养，粉墨自淋漓。蹈海黄金贱，登真白昼迟。公生有仙骨，名已重当时。
新斋十首·其六
作者：陈廷敬
朝代：清
体裁：五言律诗

门掩山全见，窗回路半分。帘花新雨动，阶草夕阳熏。阴借西邻树，凉生北渚云。素纨今夜却，林月照纷纷。
新斋十首·其十
作者：陈廷敬
朝代：清
体裁：五言律诗

閒庭何寂历，疏雨过廉纤。银浦倒流峡，玉绳低挂檐。剑风出匣冷，琴露著花沾。自忝金闺籍，年来仕隐兼。
新斋十首·其四
作者：陈廷敬
朝代：清
体裁：五言律诗

高处三霄近，秋来四望低。月从辽海上，云向蓟楼齐。估客沧洲酒，园丁上谷梨。当筵聊一粲，身世忘羁栖。
新正小集
作者：陈廷敬
朝代：清
体裁：七言律诗

渭城客路渺关河，惆怅何戡别后歌。千里乡园春色远，一时京雒故人多。愁边烛影看书剑，花外杯香忆薜萝。谁道长杨叨侍从，十年心事愧鸣珂。
方若见和复次韵
作者：陈廷敬
朝代：清
体裁：七言律诗

一世生涯在橐装，明珠照乘辱新章。我如散木天容老，君比幽兰国有香。鱼钥晓催钟漏尽，马蹄春缓玉鞭长。九衢三亩都陈迹，且可相寻翰墨场。
施愚山见寄长歌和答
作者：陈廷敬
朝代：清

阑珊夜雨鸡鸣号，关山梦回心魂劳。我所怀思渺天末，凉风一起秋萧条。美人昔赠《相逢篇》，吴绡三尺森琼瑶。今晨晓窗坐展玩，我欲报之情郁陶。忆昔相逢客京辇，城南华径纷招要。酒酣惆怅秋灯红，羡我鬓发漆黑同。即今倏忽别四载，头上己有霜枯蓬。眼前诸子几人在，浮云沟水驰西东。万事回头泪沾臆，人生朝露谁能必。楚泽难招宋玉魂，缑山不返王乔舄。二子歌词自绝尘，声华烂漫今何益。男儿七尺良可哀，生存华屋终黄埃。儒术用世行已矣，浮名寂寞何为哉！不如放意游八极，扫除文字栖渊默。未断尘情忆远人，茫茫江水分南北。
施愚山见寄长歌和答
作者：陈廷敬
朝代：清
体裁：古风

阑珊夜雨鸡鸣号，关山梦回心魂劳。我所怀思渺天末，凉风一起秋萧条。美人昔赠《相逢篇》，吴绡三尺森琼瑶。今晨晓窗坐展玩，我欲报之情郁陶。忆昔相逢客京辇，城南华径纷招要。酒酣惆怅秋灯红，羡我鬓发漆黑同。即今倏忽别四载，头上已有霜枯蓬。眼前诸子几人在，浮云沟水驰西东。万事回头泪沾臆，人生朝露谁能必。楚泽难招宋玉魂，缑山不返王乔舄。二子歌词自绝尘，声华烂熳今何益。男儿七尺良可哀，生存华屋终黄埃。儒术用世行已矣，浮名寂寞何为哉。不如放意游八极，埽除文字栖渊默。尘根未断幽忧来，相思茫茫江南北。
旅夜怀张子美子文
作者：陈廷敬
朝代：清
体裁：五言律诗

草际候虫语，花边萤火流。关山长旅夜，风雨近新秋。落叶下庭树，寒瓜生故丘。樊溪呜咽水，惜别在南楼。
旅宿怀梅庄
作者：陈廷敬
朝代：清
体裁：五言律诗

旅宿天无际，平沙树接低。夜深还过雁，野旷少鸣鸡。风雨人何处，云山梦不迷。一条春草路，直到太行西。
日至陪祀宿天坛院
作者：陈廷敬
朝代：清
体裁：七言律诗

高居上帝列星环，人向天门生羽翰。漏尽金镫浑未暝，霜深瑶草不知寒。云霞夜近通明殿，剑佩春回太乙坛。一昔九霄隔尘梦，却疑下界路漫漫。
旧居遣兴
作者：陈廷敬
朝代：清
体裁：七言律诗

半日清閒半日喧，三重茅屋是烟村。去随秋燕辞空垒，来见春花放旧痕。白堕杯乾书在枕，红尘客断雪填门。东风自解关山路，寄语莓芜到故园。
旧有樊川图不知者每以杜曲相儗近以午亭山村自别石谷为予画之
作者：陈廷敬
朝代：清
体裁：七言绝句

虞山粉本富阳翁，老去仙人隔阆风。前世画师今在眼，依稀黄石是黄公。
旧琴感怀
作者：陈廷敬
朝代：清
体裁：七言绝句

故旧何人唱渭城，瑶琴重整十年情。客窗寂历残镫火，独听悲风晓角声。
旧馆
作者：陈廷敬
朝代：清
体裁：五言律诗

旧馆金台坼，秋城粉堞斜。凉风吹白草，落日澹黄沙。交道存屠狗，人情忌画蛇。谁能市骏骨，委弃在天涯。
早发沧州南三十里砖河驿怀汤西厓给谏
作者：陈廷敬
朝代：清
体裁：五言律诗

与君同扈从，先后是同舟。春水生河驿，閒花上戍楼。三山连大海，五垒抱皇州。千古承平意，因风寄擢讴。
早春野望
作者：陈廷敬
朝代：清
体裁：七言律诗

客舍凄迷黯己伤，天涯怅望阙城傍。雄关过雁连春色，小苑昏钟带夕阳。归梦不禁乡路阔，旅魂空绕塞垣长。最怜野骑行吟处，细草啼莺入大荒。
昌化寺吴伟画壁歌
作者：陈廷敬
朝代：清
体裁：古风

峰巅折屐下半岭，霜萝烟昏白日冥。松风吹镫山殿开，粉图黯黮丹青冷。问谁画者留古墙，江夏吴生远擅场。神光出没视不定，动摇地轴天低昂。昆崙磊嵬坼四壁，倒翻河源走霹雳。阳池蒲类皆细流，瀛海茫茫丧归魄。殊形奇诡殚莫论，蛮人鬼伯头如鼋。僧言五百阿罗汉，细观一一皆缁髡。古今人貌谁相同，吴生作笔如化工。想其用意极变态，上下万古罗心胸。生也画手一世雄，当时待诏金门中。仁智殿西被召见，短褐垢脸双鬓蓬。岂知图写偶然事，后来揽古寻遗踪。君不见功德寺，望湖亭。昔日宣宗游幸处，东风依旧春草青。新丰翠华莽岑寂，游人往往知生名。人生不如一笔画，千秋万载传其情。
明妃怨
作者：陈廷敬
朝代：清
体裁：乐府曲辞

千古蛾眉意，丹青画不成。生绡空有恨，掖寝本无情。红泪边花色，朱弦碛雁声。那堪孤冢月，还照汉时营。
昔与孙仲礼有鹤圃唱酬诗因随正侄寄讯
作者：陈廷敬
朝代：清
体裁：七言绝句

罨画溪廊赋竹枝，圃中仙鹤别多时。龙儿编写新成卷，题作刘红唱和诗。
昔使广宁出东便门十三年矣仐春重过此门感成
作者：陈廷敬
朝代：清
体裁：七言律诗

城门晓色暗啼鸦，征马长嘶向碛沙。雨雪关山初出塞，清明时节正思家。乡心万里逢归雁，野馆三春见落花。少壮远游俱寂寞，祇应衰老惜年华。
昔游赠卫慎之明府
作者：陈廷敬
朝代：清
体裁：古风

昔游滦江上，落日弭轻榜。浪花映圜藓，鱼泳出浮响。薄云邀旅宿，孤霞驻清赏。沙边桃花村，野径散遥想。君今鸣琴暇，遗踪一相访。
星轺驿送人之官中州
作者：陈廷敬
朝代：清
体裁：七言律诗

留客鸡鸣夜色悽，使君匹马万峰西。太行枝陇浮空尽，砥柱烟峦接近低。别路云山劳怅望，对床风雨惜分携。河淇亦有莱公竹，相映潘生花满溪。
春夕怀李渔村翰读
作者：陈廷敬
朝代：清
体裁：七言律诗

半衔山日送春阴，归鸟栖迷不择林。带月雁高城影尽，吞花鱼避树痕深。流光差可供游戏，物理何须问陆沉。五岳能消几两屐，图经点就与登临。
春夜和王信初侍御兼怀邹谦受检讨
作者：陈廷敬
朝代：清
体裁：七言律诗

云霄有路已飞翻，寂寞官曹独闭门。客舍莺花连上已，寺楼钟鼓送黄昏。春衣暮冷添新火，浊酒人稀命旧尊。蒲柳年年江上绿，白头零落几人存。